text:
Góðu limir
Fyrst av øllum ynskja vit tykkum øllum við familju, eitt gott nýggjár. Og vit gleða okkum til nógvar góðar løtur í nýggja árinum.
Tá eitt nýtt ár byrjar, merkir tað eisini, at limagjaldið skal gjaldast. Í ár hava vit valt at hækka limagjaldið frá 350 kr til 400 kr árliga, fyri børn og vaksin. Børn og ung, sum venja regluliga gjalda harafturat eitt venjingargjald á 100 kr. Húski, har børnini eru yngri enn 15 ár, gjalda einans 900 kr árliga.
Eins og í fjør, skal limagjaldið flytast á konto í Eik : 9181 1271778. Minnist til at viðmerkja navnið.
Limagjaldið skal gjaldast áðrenn aðalfundin, sum er í seinnu helvt av februar.
Limir í Bragdinum, kunnu venja bíligari í Yndi ! Limahaldið í Yndi gevur atgongd til fitness, rennibond og aðrar maskinur og eisini til liðtímarnar.
Fleiri upplýsingar um limagjaldið er undir limaviðurskiftið !


c: text/html

text:
So er triðja vetrarkappingin á skránni, Betri VK3, og hesa ferð skipa vit í Bragdinum fyri kappingini. Runnið verður leygarmorgunin 1.december kl. 11.00.
Runnið verður bæði á asfalti og á gøtunum, í náttúruperluni rundan um Svartafoss. Startur og mál eru á Tórsbreyt. Øll eru vælkomin við, børn og vaksin. Ikki bara royndir rennarar, men øll, ið hava hug at renna. Børnini renna eitt umfar, uml. 3,2 km og tey vaksnu renna 10.6 km
Byrja verður á breytini og síðani verður farið niðan til rundkoyringina á ringvegnum, framvið Magn og oman eftir ringvegnum. Snarast skal so til vinstru eftir Hvítanesvegnum, inn eftir Skraddaragøtu yvir til Svartafoss og so oman móti Tórsbreyt. Rennast skulu 4 umfør og fjórðu ferð skal rennast inn aftur á Tórsbreyt á mál.
Vit bjóða ein góðan drekkamunn í Fimi aftaná renningina, har vit eisini handa heiðursmerkini. Í Fimi ber eisini til at skifta áðrenn renningina.
Start nummur kunnu heintast fríggjadagin millum kl. 15 og 17 í húsinum á Tórsbreyt og leygarmorgunin frá kl. 10.00 á sama stað.
Tilmeldingin er klár á renn.fo og meldast kann til á netinum til kl. 23.00 fríggjakvøldið, inni á renn.fo og har skal gjaldast við gjaldskortið. Er tað onkur, sum ikki hevur meldað til fríggjakvøldið, er seinasti møguleikin leygarmorgunin frá 10.00-10.30 og tá skal gjaldast við reiðum peningi.
Vælkomin við til VK3

robotstxt: allowed

filter: keep


text:
Kommunala fíggjareftirlitið “spyr inn til” mál hjá Klaksvíkar Kommunu
Hilmar Høgenni frá kommunala eftirlitinum bíðar framvegis eftir eini frágreiðing frá Klaksvíkar Kommunu, um hvussu Klaksvíkar Kommuna ætlar at umsita handilshølir í miðbýnum á Biskupstorgi. Samstundis váttar hann at kommunala eftirlitið hevur sent kommununi fyrispurning um eina frágreiðing um málið har kommunan gjørdi avtalu við almennan stovnsleiðara um at fara úr starvið samstundis, sum kommunan tryggjaði raksturin í hansara privata felag í eitt fimm ára skleið við eini avtalu, sum hevur eitt virði á fleiri milliónir.
Í november mánaða í 2018 skrivaðu vit um at Kommunali Sjálvsognarstovnur, sum Klaksvíkar Kommuna eigur 100%, hevði gjørt avtalu við Bústaðir um at at keypa handilshølini á Biskupstorgi fyri góðar 28 mió. kr, og at kommunan hevði ætlanir um at kommunala umsitingin vegna kommunala sjálvsognarstovnin ætlaði at umsita handilshølini.
Sí m.a. her
https://nordlysid.fo/tidindi/57082/sjalvsognarstovnur-hja-klaksvikar-kommunu-yvirtekur-handilsholini-i-midbynum-fyri-25-mio-kr
Og fyrst í hesum árinum skrivaði Norðlýsið um eitt serligt mál har kommuna hevði gjørt ein fráfaringar avtalu við kommunalan stovnsleiðara, samstundis sum kommunan gjørdi ein sáttmála við fráfarandi stovnsleiðara, sum tryggjar fíggjarliga privata felag hansara, sum skipar fyri mentunartiltøkum í býnum.
Advokatar sum Norðlýsið hevur tosað við og kommunala fíggjareftirlitið í fíggjarmálaráðnum ásanna at tey ikki kenna til líknandi mál.
Tað sum ger málið áhugavert er at avtalan um milliónir av almennum stuðulskrónum og uppsøgn av kommunalum stovnsleiðara er úrslit av beinleiðis samráðingum millum stovnsleiðaran sum samstundis er eigari av felagnum Spaniastova og býráðsformannin og varaborgarstjóran.
Harafturat verður starvið sum kommunalur stovnleiðari samantvinnað við avtaluna um millióna stuðulin til felagið hjá kommunala stovnsleiðaranum.
Alt er avgreitt og viðgjørt í býráðnum aftan stongdar dyr og almenningurin frætti ikki um avtaluna fyrr enn beint eftir at býráðið hevði samtykt málið við fyrru viðgerð.
Sí annars útsøgn frá Bjørn á Heygum advokati HER
https://nordlysid.fo/tidindi/57840/kenni-ikki-nakad-fordomi-um-slik-studulstiltok-til-privatan-vinnurekandi
Kommunalaeftirlitið
Hilmar Høgenni frá kommunala eftirlitinum váttar fyri Norðlýsinum at teir hava biði um eina frágreiðing frá Klaksvíkar Kommunu um málið viðvíkjandi Biskupstorg, men enn hava teir onga frágreiðing fingið.
Í samband við millióna stuðulin til Felagið Spaniastovu vísti kommunala eftirlitið í Heilsu- og Innlendismálum fyrst til Kommunala fíggjareftirlitið hjá fíggjarmálaráðnum. Tá Norðlýsið spurdi seg fyri í fíggjarmálaráðnum, varð sagt at tey ikki tóku einstøk mál upp, men høvdu eftirlit við kommunalaum roknskapum.
Norðlýsið bað síðani aðalstjóran og landsstýriskvinnuna í Fíggjarmálum um viðmerking til svarið úr fíggjarmálaráðnum, men vit fingu einki svar.
Men tá vit spurdu okkum fyri á kommunalu fíggjardeildini í Fíggjarmálaráðnum í gjár, varð sagt at tey nú høvdu kontakta kommunala eftirlitið í Heilsumálaráðnum um teirra vegna at “spyrja inn til málið” hjá Klaksvikar Kommunu. Orsøkin var at kommunala fíggjareftirlitið í Fíggjarmálaráðnum hevði onga løgfrøðiliga serfrøði, sum kundi meta um framferðin í samband við málið um fráfaringaravtaluna hjá fyrrverandi kommunala stovnsleiðaranum og avtalan um stuðul til privata felag hansara var í stríð við lógina ella ikki. Men úr fíggjarmálaráðnum varð sagt at tey kendu ikki til nakað líknandi mál.
Hilmar Høgenni, frá kommunala eftirlitinum í Fíggjarmálaráðnum, sigur í morgun soleiðis við Norðlýsið:
- Vit hava onga viðmerking til málið í løtuni. Ætlanin er at biðja um at fáa málið lýst, áðrenn støða verður tikin til um málið verður tikið upp.
Eingin almenn frágreiðing
Hóast baði omanfyrinevndu mál eru send til viðmerkingar hjá pørtunum í málunum er eingin almenn viðmerking kommin enn.
Í innlitstilfarinum sigur kommunan seg verða innanfyri “kommunalufullmaktina”. Men hetta stendur í brennandi andsøgn til tann veruleika at “kommunalafullmaktin” er júst tann fullmaktin sum nakrir fólkavaldir politikarar hava fingið frá borgarum í Klaksvík at umsita m.a. skattapeningin hjá borgarunum.
Tí kann tað ikki góðtakast tá fólka vald brúk l”kommunalufullmaktina” sum grundgeving fyri ikki at greiða borgarum frá nevndu málum.
...............
Málið/skjøl bólka eftir tíðarfesting:
15/05-2016 Ger Jóan Hendrik Svabo Samuelsen eitt løgfrøðiligt notat
https://nordlysid.fo/upload/tinymce/fcfd1691800de6844fc4bc1f2c65aaeec5a69f6a.pdf
(28/18
15/00896
Uppraðfesting av mentunardeplum í Klaksvík - eykajáttan fyrru viðgerð)
Viðgjørt av:
13/03-2018 Mentunnarnevndini
13/03-2018 Trivnaðarnevndin Børn og Ung
21/03-2018 Fíggjarnevndin
22/03-2018 Klaksvíkar Býráð 1. Viðgerð
22/03-2018 Kl 23:08 leggur nordlysid út tíðindaskriv um at Klaksvíkar Kommuna hevur gjørt avrikssáttmala við .
https://nordlysid.fo/tidindi/20905/gamla-uklaksvik-ein-soguligur-mentanardepil
23/03-2018 kl. 07:02 er tíðindaskriv á nordlysid.fo har kunngjørt verður at leiðaraskifti er í kommunala stovninum Húsið. Kunngjørt verður at nýggi leiðarin tekur við tann 1. Apríl.
https://nordlysid.fo/tidindi/20907/tey-ungu-flyta-inn-i-atlantis
01/04-2018 Verður stovnsleiðarin hjá Klaksvíkar Kommunu formelt loystur úr starvi hjá Klaksvíkar Kommunu eftir avtalu millum partarnar. Hann fær løn fyri apríl og mai + 6 vikur í uppspardari feriu, sum stovnurin Húsið rindar. (Mánaðarlønin er kr 36.667,-)
https://nordlysid.fo/upload/tinymce/d8bce233b57d2a9b309f6b68d4fab327cdb2b665.pdf
01/04–2018 Verður Beinta Gregersen sett í leiðarastarvi í kommunala stovninum Húsið.
19/04-2018 Verður Setunarskriv til sáttmálasett.. undirskrivað millum nýggja stovnsleiðaran, Beinta Gregersen, og Klaksvíkar Kommunu. Starvið er tíðaravmarkað til 1. Mai 2019.
03/05-2018 Klaksvíkar Býráð 2. Viðgerð
08/05-2018 Undirskrivað Borgarstjórin, kommunustjórin og egigarin av Spaniastovu undir avrikssáttmálan.
https://nordlysid.fo/upload/tinymce/fcfd1691800de6844fc4bc1f2c65aaeec5a69f6a.pdf
Samstundis rindar kommunan við eykajáttan tvey mánaðargjøld á kr. 44.167,- tilsamans kr. 88.334 til felagið hjá fyrrverandi stovnsleiðaranum.
Harafturat far fráfarni stovnsleiðarin kr. 73.334,- í løn + 6 vikur í uppspardari feriu sambært avtalu.
Les meira her


text:
Starvsmannafelagið móti Fíggjarmálaráðnum
Støða
Avgreitt
Rættur
Fasti Gerðarrættur
Evni
Brot, Starvsendan, uppsøgn, burturvísing
Umboð
Sigmund Poulsen
Partar
Fíggjarmálaráðið - FMR, Starvsmannafelagið - SMF
Rættarlimir
Durita Tausen, Hanna Vang, Hendrik Thomsen
Mál
1
Ár
2017
Úrskurðardagur
24. november 2017
Lýsing
Fíggjarmálaráðið skal viðurkenna, at tað er brot á § 6, stk. 4 í sáttmálanum millum partarnar, at Starvamannafelagið og limur tess ikki fekk 14 daga hoyringsfreist í sambandi við uppsøgn, og at hoyringsfreistin er galdandi siðvenja fyri bæði limin og fyri Starvsmannafelagið eftir § 5, stk. 2 í sáttmálanum.
Viðgerðin
Tann 11.05.2017 er kærurit móttikið dagfest 10.05.2017. Tann 14.06.2017 er svarrit móttikið dagfest 14.06.2017. Tann 20.06.2017 fyrireikandi fundur. Tann 14.07.2017 er replikkur móttikin dagfestur 14.07.2017.
Niðurstøða
Fasti Gerðarrættur sigur tí henda Úrskurð Innkærdi, Fíggjarmálaráðið, verður dømt at viðurkenna, at tað er brot á § 6, stk. 4 í sáttmálanum at S, próvbólkasamskipari á Fróðskaparsetri Føroya, ikki fekk 14 daga hoyringsfreist, áðrenn hon varð søgd úr starvi tann 31. mars 2017. og Innkærdi, Fíggjarmálaráðið verður dømt at viðurkenna, at tað er brot á § 6, stk. 4 í sáttmálanum at, Starvsmannafelagið ikki fekk 14 dagar hoyringsfreist áðrenn S varð søgd úr starvi sum próvbólkasamskipari á Fróðskaparsetri Føroya tann 31. mars 2017.
Málkostnaður
Hvør parturin ber sín kostnað. Partarnir bera, sambært sáttmála um Fasta Gerðarrætt og reglugerð um gjøld, hvør sína helvt av málskostnaðinum eftir nærri uppgerð.
Grundgeving
Fasti Gerðarrættur heldur Málið er lagt fyri Fasta Gerðarrætt sambært § 6 (2) d, subsidiert § 6 (3) c, mest subisidiert § 6 (3) a, í sáttmálanum um Fasta Gerðarrætt. Fasti Gerðarrættur metir ikki, at málið snýr seg um lóg um starvsmenn ella treytirnar fyri at nýta 120 daga regluna til uppsøgn. 120 daga reglan er lógarfest í starvsmannalógini og krevur, at starvsfólki skrivar undir hana í hvørjum einstøkum føri. Reglan um uppsøgn eftir 120 døgum er fastur partur av setanarbrævinum. Eitt setanarbræv er altíð ein avtala millum starvsfólki og arbeiðsgevaran, har setanartreytir og sáttmálaviðurskifti verða avtalað. Tað, at 120 reglan er avtalað í setanarbrævinum og ikki finst í sáttmálanum, verður tí ikki mett at skulla føra til avvísing. Setanarbrævið hjá S ásetur, at setanartreytirnar eru eftir sáttmála millum Fíggjarmálaráðið og Starvsmannafelagið. Sáttmálin millum Fíggjarmálaráðið og Starvsmannafelagið hevur í § 6 eina áseting um uppsøgn, har uppsagnarfreistir fyri tey, sum eru sett eftir sáttmálanum, verða ásettar, um ikki onnur semja er. Hoyringsfreistin í § 6, stk. 4 er 14 dagar til bæði starvsfólki og Starvsmannafelagið. Fíggjarmálaráðið hevur gjørt galdandi, at hoyring í samband við uppsøgn eftir 120 daga regluni ikki skal fremjast eftir sáttmálanum. Til stuðuls hevur Fíggjarmálaráðið víst á, at við tað at 120 daga reglan ikki er í sáttmálanum, skal hoyringsreglan í sáttmálanum ikki nýtast. 120 daga reglan er individuelt avtalað og hevur heimild í lóg. Víst er eisini á fimm dømir um uppsagnir, sum Almannaverkið hevur framt eftir 120 daga regluni í 2013 og 2014, har hoyringfreistirnar hava verið styttri enn 14 dagar. Felags fyri dømini er tó, at tey viðvíkja fólki, sum eru sett eftir øðrum sáttmálum enn tí hjá Starvsmannafelagnum. Starvsmannafelagið hevur víst á, at orðingin av hoyringsregluni í § 6, stk. 4 í sáttmálanum ikki avmarkar seg til ávíst slag av uppsøgn. S er sett eftir sáttmálanum, og hon og Starvsmannafelagið hava tí rætt til ta hoyring, sum er ásett í sáttmálanum. Starvsmannafelagið hevur sum stuðul undir hesi fatan lagt fram 9 dømi frá tíðarskeiðnum 2008 til 2017, sum øll viðvíkja uppsøgnum av fólki, sum eru sett eftir teirra sáttmála. Talan er um uppsagnir eftir 120 daga regluni og ein uppsøgn í royndartíð. Í øllum førunum verður nýtt 14 daga hoyringsfreist til Starvsmannafelagið og starvsfólkið, og tað verður antin sent avrit til Starvsmannafelagið ella kunning um ætlanarskriv verður til Starvsmannafelagið. Starvsmannafelagið hevur harumframt víst á, at Fróðskaparsetrið ikki hevur heimild at senda ætlanarskriv og uppsagnarskriv við persónligum upplýsingum til Starvsmannafelagið, uttan so at tað er eftir sáttmálanum. Fíggjarmálaráðið hevur ikki víst á aðra heimild. Fasti Gerðarrættur metir, at dømini frá Starvsmannafelagnum staðfesta, at síðani 2008 hevur hoyring verið framd eftir sáttmálanum í samband við uppsøgn eftir 120 daga regluni, av fólki sum hava verið sett eftir sáttmálanum hjá Starvsmannafelagnum. Vísandi til, at S var sett eftir sáttmálanum millum Starvsmannafelagið og Fíggjarmálaráðið, at Starvsmannafelagið ígjøgnum mong ár fast hevur verið hoyrt eftir sáttmálanum í samband við uppsagnir eftir 120 daga regluni, at Fíggjarmálaráðið ikki hevur víst á nakað dømi um uppsøgn eftir 120 daga regluni, har Starvsmannafelagið og starvsfólkið ikki eru hoyrd við 14 daga freist, og at Fíggjarmálaráðið ikki hevur víst á aðra heimild enn sáttmálan til at hoyra Starvsmannafelagið, metir Fasti Gerðarrættur, at uppsøgnin eftir 120 daga regluni av S skuldi viðgerast eftir § 6, stk. 4 í sáttmálanum. Starvsmannafelagið og S áttu tí at verið hoyrd við 14 daga freist í samband við uppsøgnina. Av hesum grundum gevur Fasti Gerðarrættur kærandi viðhald í báðum principalu sakarkrøvunum.
Úrskurður sum PDF


text:
Kunning til skúlar
Vit leggja okkum eftir, at síðan Matpakkin.fo er løtt at brúka, at prísirnir eru góðir og rávørurnar góðar. Alt tilsamans ger, at næmingarnir fáa nýggjar og lekkrar matpakkar, sum teimum dámar væl.
Breitt samstarv við nógvar skúlar
Vit ynskja eitt breitt samstarv við nógvar skúlar – og ymisk sløg av skúlum. Matpakkin.fo loysir tann afturvendandi trupulleikan, sum tað er at smyrja góðar matpakkar, sum næmingurin tímir at eta.
Fyrimunir skúlans
- Ongar fyrisitingarligar uppgávur viðv. skúlamatinum/matpakkum
- Skjótt og lætt at bíleggja hjá næmingum, foreldrum ella t.d. starvsfólki
- Til ber at bíleggja ein dag í senn ella fleiri vikur fram
- Nýggir lekkrir matpakkar, sum eru gjørdir sama dag
- Maturin er gjørdur í Føroyum
- Heilsugóð, fjølbroytt og dygdargóð máltíð allar 5 skúladagarnar í vikuni
- Mettir og væl nøgdir næmingar
- Goldið verður við øllum vanligum kreditkortum á síðuni
Góðska
Vit leggja okkum eftir at brúka góðar rávørur, og at matpakkin verður gjørdur sama dag, sum hann skal etast. Eisini leggja vit okkum eftir at lurta eftir kundunum og at loysa trupulleikar, sum møguliga stinga seg upp, so skjótt sum gjørligt.
Vilt tú vita meira?
Ynskir tín skúli at vita meira um Matpakkin.fo – bílegg ein ikki bindandi fund. Vit koma fegin á vitjan og greiða meiri frá um eina møguliga avtalu.
Vit ynskja at Matpakkin.fo ikki bara er ein bíleggingarskipan, men eisini at vit geva hvørjum øðrum hugskot til betri matpakkar.


text:
Fjepparin: Jóhan Johannesen
Hann er millum ídnastu fjeppararnar hjá NSÍ, altíð at finna í nánd av trummuni og upplivdi at 16.000 fjepparar hjá mótstøðuliðinum klappaðu fyri honum uttanfyri Craven Cottage seinasta summar.
Navn og aldur?
Jóhan Johannesen, 26 ár
Hevur tú fast pláss, tá tú ert til dyst við Løkin, og um so hvar?
Eg hevði fast pláss fyrr. Tættari miðstrikuni jú betri var tað, men nú havi eg fast pláss har, ið trummurnar eru.
Spældi tú sjálvur, og hvar á vøllinum?
Eg var málmaður fram til dreingir, so takkaði eg fyri meg.
Hvussu kom áhugin fyri fótbólti?
Áhugin man nokk vera komin, tá Andy Olsen fekk meg við at venja við NSÍ, sum 4-5 ára gamal.
Yndisleikari hjá NSÍ nú og/ella fyrr?
Har eru sera nógvir at taka av. Jens Martin Knudsen hevur altíð verið ein av yndisleikarum hjá mær, eisini má eg nevna Andy Olsen, tí eg havi altíð kent hann, og sæð hann spælt øll hesi ár. Yndisleikari er faktiskt alt liði. Eg trúgvi uppá ein og hvønn á liðinum, og eg veit at teir fara at bera okkum langt.
Størsta løtan sum NSÍ-fjeppari?
2007 má nokk vera tann størsta løtan fyri øll, tá vit blivu Føroya meistarar. Men eisini má nevnast, tá vit vóru í London á Craven Cottage. Sjálvt um dysturin endaði 3-0 til Fulham, var tað eitt heilt fantastiskt upplivilsi, og tá dysturin var liðugur, og vit vóru komin út av stadium, komu umleið 16.000 Fulham fjepparir klappandi fyri, at vit høvdu stuðla okkara liði so væl. TAÐ VAR FANTASTISKT !!!!!
Størsta styrkin hjá NSÍ?
NSÍ er farið til at nýta egið tilfar, og tað sær ótrúliga spennandi út. Styrkin hjá liðinum má nokk vera, at teir ikki bakka fyri nøkrum liði og berjast til síðsta bríksl.
Leygardagin møta vit KÍ í Klaksvík. Hvussu vildi tú lýst KÍ sum mótstøðulið?
KÍ hevur ikki fingið tí bestu byrjanina uppá kappingarárið, og eru svangir eftir at vinna sín fyrsta dyst í Effo-deildini. Teir hava nógvar góðar leikarar á liðinum, sum t.d. Hjalgrím, Kristoffur og Andy, sum kunnu gera nógv fyri KÍ-liðið. Men einki lið í Føroyum kann undurvurdera eitt lið sum KÍ, tí teir kunnu vinna á øllum.
Hvat væntar tú, úrslitið verður leygardagin?
Eg vænti ein sera tættan dyst, men okkara menn klára at koppa dystinum, og vinna dystin 3-0. Klæmint 2 mál og Árni 1 mál.
KOYR Á NSÍ!!!!! NSÍ WE LOVE YOU! NSÍ WE DO!


text:
Europa Leauge: NSÍ-Gefle IF 0-2
NSÍ spældi í gjárkvøldið Europa League fótbólt á ovara vølli í Gundadali. Mótstøðuliðið var Gefle IF, sum spælir í bestu svensku deildini.
Vónirnar til dystin vóru góðar. Allir spælarar vóru tøkir, og byrjunar uppstillingin var tann sama sum hon hevur verið flestu dystirnar hjá okkum í ár. Klæmint og Christian Høgni í álopinum, Jann Ingi og Jústinus mitt á miðjuni og Jann Martin og Heðin úti í síðunum. Í verjuni Jónhard, Jóhan, Jens, Einar og Gango í málinum.
Fyrsta korteri av dystinum spældu okkara menn sera væl, og vóru faktiskt tað betra liðið. Hettar gav okkum eisini fleiri góðar møguleikar at fáa mál.
Í fimta minutti fáa vit fríspark nakað uttanfyri brotsteigin í vinstru síðu. Einar tekur frísparkið og rakar Heðin, sum fær lagt bóltin fyri føturnar á Christiani Høgna, sum smekkar til, men skotið verður blokera í síðstu løtu.
Løtu seinni fara okkara menn í álop, Jústinus, Jann Martin og Jónhard spæla væl ímillum sín frameftir í høgru síðu. Tað endar við, at Jónhard kemur heilt aftur til baklinjuna og leggur ein góðan bólt eftir jørð inn til Christian Høgna, sum ikki rættuliga fær skot á bóltin, men eitt sera gott álop.
Ein minutt seinni hevur NSÍ aftur eitt gott álop í høgru síðu, sum eisini endar við at Jónhard fær lagt innfyri, hesaferð ein høgan bólt, men svenski málmaðurin fær tikið bóltin niður beint frammanfyri Heðini, sum bara kundi sett høvdi á.
Eftir teir fyrstu 15 min. kom Gefle meira inn í dystin og tóku spakuliga yvir. Men hettar komst tó ikki av, at teir endiliga spældu so væl, men heldur tí at vit gjørdu ov nógvar feilir, og mistu bóltin alt ov lætt.
Næstu løtuna høvdu sviar so nakrar naskar møguleikar, sum so í 33 minutti gav mál. Okkara verja sendir ein bólt fram eftir og rakar beint í ein Gelfe leikara, sum ger skjótt av og kontrar. Alexander Gerndt setur ferð á og rennur hálvan vøllin, einsamallur við Gango er hann tryggur og setur bóltin í málið til 0-1. Her saknaði man, at onkur steðgaði honum áðrenn hann kom inn í okkara brotsteig.
Eftir hetta komu okkara menn meiri við í dystin aftur. Í 43 min. var um reppið at vit fingu mál. Eftir eitt sera gott álop aftur í høgru síðu fingu vit horna, Heðin verður settur at skjóta. Bólturin kemur væl innfyri, men verður skallaður útfrá har ið Jústinus stendur væl fyri og langar til. Bólturin brestur uppundir tvørtræðið og niður í vøllin, men linjuverjin metti ikki at bólturin var innanfyri strikuna. Hettar líktist heilt nógv støðuni hjá Onglandi, tá ið skotið frá Frank Lampard ikki heldur gav mál, hesaferð var linjuverjin tó væl betri plaseraður.
Um fyrra hálvleik er at siga, at okkara menn byrjaðu væl og høvdu fleiri góð álop, serliga í høgru síðu, men eftir 20 min. tekur Gefle yvir. Seinastu 10 min. koma vit tó við aftur í dystin og eru millimetrar frá at javna.
Vit byrja seinna hálvleik við einum góðum skotið uppá mál. Jónhard leggur ein langan bólt fram til Christian Høgna, sum temur hann væl og smekkar til úr eini 20-25 metrum, men málverjin bjargar væl.
Annars var seinni hálvleikur merktur av at vit royndu at byggja álop upp, men tá ið vit komu fram til síðsta triðingin av vøllinum gjørdu vit feilir og mistu bóltin sum oftast. Hettar var eisini tað sum førdi til seinna málið hjá Gefle, tá ið 59 min. vóru leiktir. Vit høvdu flutt alt liðið upp í álop og missa bóltin heilt frammi, sviar gera síðani skjótt av og kontra, sum endar við, at Alexander Gerndt gerst púra einsamallur við Gango og skorar til 0-2.
Í 60 min. fer Heðin út og Karoly kemur inn. Liðið verður umskipað eitt sindur við at Klæmint fer út í høgru síðu og Karoly leikar sum fremsti maður í álopinum. Gongdin var tó tann sama, vit missa bóltin ov lætt.
Men í 76 min. hava vit tó ein góðan møguleika eftir eitt gott NSÍ álop spælir Christian Høgni bóltin til Karoly, sum við einum góðum skoti er um at fáa mál.
Í 78 min. fara Klæmint og Jann Martin út og inn koma Debes og Erland.
Síðstu løtuna av dystinum hevur Gefle onkrar møguleikar sum kundu givið mál um teir vóru nóg neyvir, men tíbetur fyri okkum so fingu teir einki mál aftrat, og dysturin endaði við støðuni 0-2.
Fyri at taka samanum má sigast, at hetta svenska liðið als ikki var so sterkt. Í løtum spældu vit fult uppímóti teimum, men av einari ella aðrari orsøk eru vit ikki nóg neyvir og kanska eitt sindur ótolnir og tapa vit tí dystin.
Annar vóru fleiri leikarar sum spældu væl t.d. Christian Høgni á álopinum, Jústinus og Jann Ingi arbeiddu væl á miðvøllinum eins og Jónhard spældi væl á høgra bakkinum.
Seinni dysturin verður leiktur á Råsunda stadion í Stockhólmi næsta hósdag kl. 19:00.
NSÍ – Gefle IF 0-2 (0-1)
0-1 33 min. Alexander Gerndt
0-2 59 min. Alexander Gerndt
Liðið: András Gango, Jóhan Troest Davidsen, Jens Joensen, Jónhard Frederikberg, Einar T. Hansen, Jústines R. Hansen, Jann Ingi Petersen, Jann Martin Mortensen(78 min. Debes Danielsen) , Heðin á Lakjuni(60 min. Karoly Potemkin), Christian Høgni Jacobsen og Klæmint A. Olsen(78 min. Erland B. Danielsen).
Á beinkinum uttan at koma inn: Viggo Hansen, Per Langaard og Kristian Joensen.
Dystarfrágreiðingina hevur Marnar Pattinson skrivað.


text:
Í gjárkvøldið bar danski heilsumálaráðharrin, Magnus Heunicke, tey tíðindi, at danir hava keypt meira enn eina mió. skamtar av koppingarevninum Pfizer-BioNTech aftrat. Fyrstu sendingarnar koma helst til Danmarkar úr Rumenia longu í hesi vikuni.
Landsapotekarin fer á fund í danska koppsetingarbólkinum í morgin. Har verður málið um, hvussu koppingarevnið úr Rumenia skal býtast millum donsku regiónirnar og Føroyar, umrøtt.
Í løtuni ber tí ikki til at siga neyvt, hvussu stóran part av hesum koppingarevnunum koma til Føroyar, og nær hetta verður. Til nú hava Føroyar fingið skamtar svarandi til lutfallið í fólkatalinum ella 0,9 prosent av teimum nøgdum, sum koma til Danmarkar.
Koppsetingarbólkurin kemur við nærri kunning um hetta mál seinni í vikuni.


text:
Eftir Landsdansistevnuna
Leygardagin 11. september
varð Landsdansistevna hildin í ítróttarhøllini í Runavík fyri øll limafeløgini
hjá Sláið-Ring. Útvið 500 fólk úr 15 dansifeløgum luttóku á stevnuni.
Harafturat luttóku 20 limir í dansifelagnum Fótatraðk í Keypmannahavn.
Eysturoya Dansifelag skipaði fyri stevnuni.
Stevnan varð ikki sett
við ráðhúsið sum ætlað, orsaka av ringum veðri, men ístaðin varð hon sett í
ítróttarhøllini, har stórt borðhald varð hildið. Sámal í Hoygarðinum úr
Funningi setti stevnuna og áðrenn borðhaldið, var farið upp á gólv har 13-ára
gamli Karstin Dánjalsson í Húsinum úr Eysturoya Dansifelag skipaði
Sigmundskvæði yngra. Tey seinastu árini hevur barnadansurin verið høgt í metum,
og tað vóru mong sum hildu tað vera fyrimyndarligt og fyrikomandi, at ein so
ungur skipari varð biðin til at skipa tað fyrsta og innleiðandi kvæði til hesa
stóru stevnu. Hann hevði sera gott lag at kvøða við og gott stev eisini. Vit
vóna at hann framhaldandi heldur seg til, og verður við til at bera kvæðaarv okkara
í framtíðini.
Undir borðhaldinum hildu
formenn og umboð frá øllum feløgunum eina røðu hvør fyri gestunum og eisini
vórðu gávur lætnar vertsfelagnum. Rasmus Joensen, formaður í Sláið-Ring helt
eisini eina røðu.
Eftir borðhaldið varð
aftur farið upp á gólv, og dansað varð út í eitt í góðar seks tímar. Teir
fyrstu tímarnar varð kvøði eftir eini skrá og raðfylgju, sum vertsfelagið hevði
lagt til rættis. Hvørt dansifelag hevði eina vísu ella eitt kvæði, sum tey
skipaðu. Seinastu tveir tímarnar varð orðið frítt hjá øllum til at skipa eitt
hvørt. Dansurin endaði við frísakvæðnum hjá Poul F og til allar seinast donsku
vísuni “god nat og farvel.” Limir hjá Dansifelagnum Fótatraðk skipaðu hesi
bæði. Upptøkur til Frísarnar og God nat og farvel finnast m.a á youtube.com har
Sumbingar kvøða eins og á heimasíðuni hjá Sumbiar kommunu.
Komandi Landsdansistevna
verður í Klaksvík í 2016, og er tað tá Klaksvíkar Dansifelag, sum skipar fyri.
Ólavur Eysturdal


text:
Dátuverndarlógin galdandi frá 1. januar 2021
Kunning/vegleiðing og tilfar til ítróttarfeløg og sambond:
- Kunning og vegleiðing til ítróttarfeløgini viðvíkjandi viðgerð av persónupplýsingum
- Fylgiskjal 1: Privatlívspolitikkur (sum feløgini skulu fylla út og almannakunngera fyri sínum limum o.ø)
- Fylgiskjal 2: Yvirlit yvir viðgerðir av persónupplýsingum (her skulu feløgini skjalprógva, hvussu persónsupplýsingarnar verða viðgjørdir)
- Fylgiskjal 3: Dátuviðgeraravtala (flestu dátuviðgerar hava standardavtalur, og er hetta ein alternativ, um dátuviðgerin ikki hevur eina)
GG: at sambond í ávísan mun viðgera persónupplýsingar, og eiga tí eisini at seta seg inn í og brúka tilfarið.
Feløg og sambond eru meira enn vælkomin at seta seg í samband við skrivstovuna hjá ÍSF við ivamálum og spurningum.
Vegleiðingar til reglurnar í Dátuverndarlógini finna tit her


text:
Í farnu vikuskifti skipaði eSport.fo fyri einari LAN kapping, har dentur var lagdur á PUBG. 3 ymiskir kappingar vóru á staðnum, og samstundis vóru eisini 3 online kappingar. Tilsamans vóru yvir 20.000,- í vinningum latnar spælarum. Tiltakið eydnaðist sera væl, og skjótt eru vit klár til at avdúka fleiri LAN tiltøk, ið verða hýst í […]
Category Archives: PUBG
Í lið við, at eSport.fo ætlar at víðka um eSport virksemið í Føroyum, eru ætlanir um at gera nøkur Mini eLan tiltøk um árið, har dentur verður lagdur á at spæla eitt spæl í eitt vikuskifti, og samstundis hava kapping í tí spælinum við ymsum vinningum. Tískil eru vit fegin yvir at avdúka, at tiltakið […]
Broytingar verða gjørdar viðvíkjandi prísinum á atgongumerkjum til eLan #2. Søluprísurin á atgongumerkjum til eLan #2 verður øktur tann 6. Juni, og enn einaferð tann 1. Juli. Hetta merkir at nýggji søluprísurin verður 350 krónur frá tí 6. Juni kl. 00:00 til 30. Juni kl. 23:59, og at søluprísurin verður 400 krónur frá 1. Juli […]
eSport.fo avdúkar avgjørt størsta LAN tiltakið higartil, nevniliga eLan #2! Í tí sambandi hevur eSport.fo gjørt eina nýggja heimasíðu, ið framyvir kemur at hýsa alskyns av nýggjum møguleikum í Føroyum. Eitt nú verður dentur lagdur á, at tey ið luttaka framyvir kunnu velja júst hvar tey vilja sita, tá atgongumerkið verður keypt. Eisini hevur heimasíðan […]
Í næstum stovnar eSport.fo eitt nýtt LAN tiltak, ið hevur heitið eLan. Ætlanin við nýggja tiltakinum er, at tiltakið skal verða eitt afturvendandi tiltak, ið verður at síggja á skránni tvær ferðir um árið. Tað eru fimm fyriskiparar ið hava tikið stig til at stovna nýggja tiltakið, eLan. Orsøkin fyri hesum er, at tað er […]
Tann 16. September í ár var grein at lesa á Forbes um PLAYERUNKNOWN’S BATTLEGROUNDS, vanliga nevnt ‘PUBG’, at spælið hevði sligið fyrrverandi metið av “mest spælarum samstundis online” hjá víðagitna DOTA 2 áljóðandi 1,35 mió. Nú er PUBG aftur í kastljósinum, hesuferð við 2.000.000 einstøkum spælarum, í senn. PUBG Spælið gongur út uppá at verða síðsti maður […]


text:
Vestmanna
Vestmanna er ein bygd í Føroyum, sum liggur á vestursíðuni av Streymoynni. Vestmanna er eisini ein kommuna. Alt sambandið millum Vágar, og floghavnina í Vágum, og restina av Føroyum gekk fyrr um Vestmanna. Áðrenn undirsjóvartunnilin til Vágarnar kom, var atløgubryggjan í Vestmanna brúkt til ferðasambandi sjóvegis millum Streymoynna og Vágarnar. Í Vestmanna er Fiskivinnuskúli, SEV verk, handlar, matstova, og mangt annað.
Í fólkaskúlanum ganga yvir 200 næmingar. Umframt fólkaskúlan er fiskivinnuskúli í bygdini (Føroya Yrkisskúli fyri Fiskiídnað og Havbúnað), Fiskivinnuskúlin kom í 1987, hann er ein gymnasialur skúli, tvs. at næmingarnir sum ganga har fáa eina miðnámsskúla útbúgving.[2] Á fiskivinnuskúlanum ganga vanliga millum 30 og 40 næmingar. Fiskivinnuskúlin flutti inn í nýggj hølir niðri á bryggjuni í mars 2009. Skúlin er har sum gamla ferjulegan í Vestmanna var fyrr.
Búskapur[rætta | rætta wikitekst]
Til bygdina hoyra fimm størri fiskifør og nøkur fiskifør undir 20 skrásett bruttotons. Á fjørðinum eru tvær alistøðir og á landi eru tvey flakavirki, harav annað í stóran mun er sláturvirki, sum tekur ímóti og hagreiðir alifisk. Í bygdini er ein útflutningsfyritøka, eitt plastvirki (Vest Pack), skipasmiðja, oljugoymsla, fleiri fyritøkur í byggivinnuni, bilverkstøð og aðrar tænastu- og ídnaðarfyritøkur, umframt stóra vatnorkuverkið hjá SEV. Grundvøllurin undir landsumfatandi felagskommunala elfelagið varð í síni tíð lagdur í Vestmanna.
Áhugaverd støð[rætta | rætta wikitekst]
Har er banki og sparikassi, gistingarhús, samkomuhús, ítróttarhøll, kirkja, prestur og prestagarður, kommunulækni og læknaviðtaluhøli, eldrasambýli, dagtilhald fyri eldri, undirhús, ungmannafelag, sangkór, bridgefelag og talvfelag. Í skúlanum er innbygdur svimjihylur, sum er bygdur í 1950. Í Vestmanna er ferjulega og ferðafólkafarstøð. Áðrenn undirsvjóvartunnilin millum Streymoy og Vágar varð liðugur, var Vestmanna miðdepilin fyri ferðasamband til Vágarnar og flogvøllin. Bilferjur sigldu millum Vestmanna og Oyragjógv á Vágoynni fleiri ferðir dagliga. Onkuntíð vóru tað tvey ferðamannskip sum pendlaðu aftur og fram allan dagin, tí tørvurin var so stórur at flyta fólk millum flogvøllin og Streymoynna. Eitt av ferðamannskipunum í Vestmanna var Sam, sum nú røkir farleiðina millum Kalsoynna og Klaksvík.[3]
Ferðavinna[rætta | rætta wikitekst]
Seinastu árini hevur Vestmanna ment seg nógv sum ferðavinnubýur. Vestmannabjørgini eru væl vitjað ferðavinnumál hvørt summar. Tað eru tvær fyritøkur, sum bjóða túrar til Vestmannabjørgini: Sjóferðir sum Skúvadal spf. eigur og rekur og Vestmannabjørgini spf. hjá Palla Lamhauge (eisini nevnt Sightseeing.fo). Kamping er omanfyri bygdina og møguleiki fyri at fiska har eru eisini til staðar. Einasta savn í Føroyum við voksdukkum, Søgusavnið í Vestmanna, er at finna í Vestmanna. Savnið læt upp í 2009.[4] Ein kunningarstova er í Vestmanna, sum nevnist Vestmanna Tourist Centre, tað er opið frá 1. mai til 30. september. Ein matstova er inni í Vestmanna Tourist Centre, hon er somuleiðis opin um summarið.[5] Eitt annað mat- og drekkistað er Bryggjan í Vestmanna. 7Adventures fyriskipar túrar við ATV akførum, gongutúrar, fiskitúrar, haruveiðu, síging og ymiskt annað.[6]
Ítróttur[rætta | rætta wikitekst]
VÍF er Vestmanna Ítróttarfelag sum fevnir um ítróttargreinarnar hondbólt, badminton og kappróður. Felagið eigur fleiri bátastøddir eitt nú Vestmenningur, sum er 10-mannafar, Havfrúhgving og Jómfrúgvin, sum eru 5-mannafør.[7]
Myndir[rætta | rætta wikitekst]
Keldur[rætta | rætta wikitekst]
- ↑ Hagstova.fo
- ↑ Logting.fo, 72 Uppskot til løgtingslóg um broyting í løgtingslóg um Føroya Yrkisskúla fyri fiskiídnað og havbúnað
- ↑ Visittorshavn.fo, Í Vestmanna er roki á tilboðunum
- ↑ Planet.portal.fo
- ↑ Visit-vestmanna.com, Matstovan Fjørukrógvin
- ↑ 7adventures.fo
- ↑ VIF.fo


text:
Útbúgvingar:
- 1987: Exam. scient í ítrótti frá Syddansk Universitet
- 1992: Fysioterapeut frá Fysioterapeutskúlanum í Odense
- 1992-2002: eftirútbúgving innan manuella terapi, ítróttar fysioterapi, ergonomi og heilsufremjandi tiltøk til arbeiðspláss
- 2006: Grundútbúgvingin í Mechanical Diagnosis and Therapy (Cert. MDT)
- 2012: Master in Fitness and Exercise frá Syddansk Universitet
- 2020: Skeið innan Dynamic Tape
Arbeiðsøki:
Heilsufremjandi og fyribyrgjandi venjingum til einstaklingar, bólkar og arbeiðspláss.
Undirvísari í ergonomi á arbeiðsplássum og á trygdarskeiðum
Próvdómari á fysioterapeutskúlum í DK
Manuella viðgerð av einstaklingum
Exam. Scient í Ítrótti, Syddansk Universitet
Fysioterapeutur, Cert.
MDT. Master in Fitness and Exercise(MFT), Syddansk Universitet
Teldupostur: hjorleif@fysioterapi.fo


text:
Eiðis kirkja
Eiðis kirkja varð vígd 18. september 1881. Kirkjan stendur eystur og vestur, sum siður er. Hon er 31 alin long, við torni og sakristii. Kirkjuskipið er 30 alin langt og 17 alin breitt. Hon er bygd í romanskum stíli. Takið er lagt við fløgugróti. Kirkjan hevur tunnuhválv, sum vanligt var til nýggjar kirkjur tá hon var bygd. Tá ið kirkjan var liðug, kostaði hon kr. 34.508. Leysliga mett, svarar tað til 30 milliónir krónir í dagsins pengum.
Kirkjuráð: Formaður Katrin Højsted, Mainifløta 13, 470 Eiði / Tlf. 42 34 65
Sóknarprestur: Jonhard Jógvansson, tlf. 423003/237339
Í bókini Yngru hválvkirkjurnar skrivar J. P. Gregoriussen soleiðis um tá kirkjan varð bygd:
“Fólk í Eiðis sókn vildu fegin hava nýggja kirkju (1874), og kirkjumyndugleikarnir vóru ikki ímóti. Nakað av kjaki stóðst av, hvar hon skuldi standa. Summi á Eiði hildu tað vera fáfongt at seta kirkjuna á Eiði millum Hólman og fjørðin – á ringasta veðurplássið í bygdini. Onkur av teimum gomlu helt, at hann sjálvur man ikki ætla, at nakar skal koma í kirkjuna til sín. Sagt verður, at V.U.Hammershaimb, próstur á Nesi, gjørdi av at seta kirkjuna á Eiði, áðrenn hann fór úr Føroyum í 1878, og so varð.
Í 1870-unum var hugurin at byggja kirkjur úr viði lítil, tí hildið var, at viðurin fór ov skjótt. Menn høvdu hug at royna við gróti, sum nógv var til av á Eiði. Heitt var á danan Hans Christian Amberg í 1878. Hann var arkitektur frá akademinum í Keypmannahavn 1865.
Amberg var á Eiði summarið 1878 og hevði stutt eftir eina tekning klára av kirkjuni, har sitipláss vóru til eini 230 fólk. Løgtingið mælti í august 1879 Amtinum til at góðkenna uppskotið – og so varð. Um sama mundi stóð Amberg eisini fyri byggingini av Amtmanshúsinum og Kongaminninum í Havn.
Kirkjan varð vígd 18. september 1881. Vit kunnu ætla, at teir tilhøgdu, laðaðu steinveggirnir vóru vakrir á at líta; men innan var hon nakað ber, skilst á frásøgn í Dimmu. Dýrdarveður var, og “fólk úr øllum náminda bygdum streymaðu til Eiðis henda hátíðardag.”


text:
Koppsetingarbólkurin harmast um, at summi heilsuveik fólk hava bíðað leingi eftir at verða koppsett. Miðskeiðis í næstu viku kemur nýggj sending við koppingarevni, og tá verða fólk við fjølbreki og onnur heilsuveik koppsett.
Koppsetingarbólkurin, sum gjørdi uppskotið til koppsetingarkunngerðina, harmast um, at fólk við fjølbreki, onnur heilsuveik umframt eldri fólk, sum illa tola at verða sjúk, hava bíðað leingi eftir at verða koppsett. Serliga tá hugsað verður um, at fleiri av hesum fólkum hava verið noydd at liva meira ella minni avbyrgd, síðani korona tók seg upp fyri einum ári síðani.
Miðskeiðis í næstu viku kemur nýggj sending við koppingarevni, og so verður farið undir at koppseta fólk við fjølbreki og onnur heilsuveik fólk, sum búgva á stovnum undir Almannaverkinum. Eftir hetta verða tað fólk, sum hava fylt 65 ár, ið fáa persónliga røkt og hjálp við tí praktiska.
Raðfestingin, sum koppsetingarbólkurin hevur gjørt, av nær ymsu bólkarnir verða koppsettir, er gjørd við støði í tilmælum frá heimsheilsustovninum WHO. WHO hevur lagt stóran dent á, at tað er týdningarmikið at koppseta heilsustarvsfólk í fremstu røð fyrst.
Hugsanin aftanfyri raðfestingina, er at tað verður lagdur ein ringur rundan um tey gomlu og heilsuveikastu fólkini í samfelagnum, samstundis sum tað verður tryggjað, at hópurin av heilsu- og røktarstarvsfólki, ikki verður raktur av sjúkrafráveru í stórum tali. Eftir hetta varð farið undir at koppseta onnur, og byrjað varð við at koppseta teir mest útsettu bólkarnar fyrst.
Koppsetingarbólkurin fegnast um, at tað er eydnast at halda koronu burtur frá ellis- og røktarheimum og stovnum og bústøðum, har heilsuveik fólk búgva. Nú er komið so mikið langt við koppsetingini, at tað skjótt verður komið á mál við at koppseta heilsuveik fólk og fólk, sum sera illa tola at gerast sjúk.
Koppsetingarbólkurin harmast um, at tað ikki hevur gingið so skjótt sum upprunaliga ætlað við koppsetingini. Orsøkin er, at vit ikki hava fingið so nógv koppingarevnið, sum roknað var við av fyrstan tíð.
Um alt gongst sum ætlað og væntað, fer atgongdin til koppingarevni skjótt at batna, og sum tað líður út á várið, verður tørvurin fult nøktaður. Koppsetingarbólkurin roknar framvegis við, at allir føroyingar eru koppsettir um mánaðarskiftið juni/juli 2021.
COVID-19 koppsetingarbólkurin


text:
Frælsur Ítróttur Føroya hevði aðalfund í gjár.
Heri Ziska varð valdur sum nýggjur formaður fyri Sølva Reinert Hansen, sum ikki tók við afturvali. Sølvi hevur verið formaður, síðan sersambandið varð stovnað í 2002.
Fyri Hera varð Hallur Holm valdur at sita eitt ár fram til næsta aðalfund.
Nevndin er nú soleiðis mannað: Heri Ziska, form., Niels Jákup Jakobsen, næstform., Guttorm Sørensen, peningar., Óli Olsen, limur, og Hallur Holm, limur.
Avgjørt varð, at Grand Prix Kappingin um summarið heldur fram. Í ar verður talan um 6 umfør, tey eru á Norðoyastevnu, á Sundalagsstevnu, á Eystanstevnu, á Jóansøku, á Vestanstevnu og á Ólavsøku. Aldursbólkarnir eru sum vanligt.
Meiri verður ivaleyst at frætta frá fundinum seinni.


text:
Meiriluti fyri føroyskum radara og føroyskt fullveldi!
Áhugin fyri føroyskum fullveldi er vaksandi! Sum tað hevur verið at sæð í miðlunum í seinastuni, so er ein meiriluti av føroyingum fyri, at nýggjur lofteftirlitsradari verður settur upp í Føroyum. Ein…
Fakta mugu vera røtt – viðmerking til Føroya Arbeiðsgevarafelag
Í tíðindabrævi frá Føroya Arbeiðsgevarafelag kemur felagið inn á, at Posta ongantíð hevur verið so ágangandi at bjóða seg fram á…
Friðingar felagsskapir
Sea Sheppard og aðrir friðingar felagsskapir royna, at skaða Føroyar og okkara útflutning, so vit skulu missa pening, men tann fri…
Undirsjóvartunlar í eitt felag og nýggjan fíggingarleist
Við Suðuroyartunnlinum fáa Føroyar eitt vegakervið í heimsklassa, har 99% av føroyingum skjótt og lætt kunnu ferðast kring alt lan…
Samtykkisgrundað neyðtøkuáseting endiliga veruleiki
Løgmaður hevur tikið stig til at broyta neyðtøkuásetingina í revsilógini til at vera samtykkisgrundaða og harumframt herða revsing…
Javnaðarflokkurin mest ójavni flokkur
Javnaðarflokkurin liggur í løtuni á odda í veljarakanningum. Um tað er gott ella ikki, er upp til hvønn einstakan at taka støð…
Kommunurnar makta ikki uppgávuna
- Royndartíðarskeiðið fram til 1. november skuldi brúkast til, at kommunurnar í felag skuldu finna eina loysn til at tálma larmi f…
Kappin Osmund fer um tey 80
Eftir uml 2.500 Dagbløð í eini 20 ár við 100-tals føðingardags- og minningargreinum hevur undirritaði ikki júst leitað eftir høvum…
Føroyskar loysnir til føroyskar avbjóðingar – yvirtaka útlendingamál!
Tey fimm prinsippini viðvíkjandi føroyskum fullveldis- og tjóðskaparpolitikki.
Útlendsk arbeiðsmegi og integrasjónslóg ganga hond í hond
Tað gongur væl í Føroyum. So væl, at samfelagið veksur so mikið skjótt, at vit ikki megna at fylgja við. Arbeiðsloysið er lágt sam…
Landstreymur týðandi í orkuskiftinum
Tað finnast fólk, sum síggja forðingar, og so eru tað hini, sum síggja møguleikar. - Tað velst um, hvar tú hevur fokus!
Takk fyri eina góða ólavsøku
Afturmeldingarnar um ólavsøkuna í ár hava verið sera jaligar. Hóast ólavsøkan var avmarkað í mun til siðvenju, so fegnaðust fólk u…
Í felag fáa skip til Suðuroyar- og Skotlandsleiðina
Fyri smáum 40 árum síðani gingu fólk hurð av hurð kring landið – eisini her í Suðuroynni. Endamálið var at fáa fólk at seta pening…
Mannagongdirnar á grøna orkuøkinum venda skeivt
Vit koma onga leið við at skifta til grønar orkuloysnir, tí mannagongdirnar um staðseting, uppsetingarkrøv, tøkniligar kravspecifi…
Tjóðraði pallurin
“Um at vera menniskja” var seinasti leikur, ið varð settur upp á Tjóðpalli okkara. Síðani seinastu framførslu av nevnda leiki, hev…
Løgmaður pissar uppeftir rygginum á føroyafólki!
Álit, tilmælir og "sáttmáli" við fólkið - hetta hevur verið kjarnin í politisku handfaringini av innrásini av korona farsóttini í…
Ein amerikanskur fosturlandsvinur greiðir frá støðuni í Amerika
Lat okkum hyggja eftir hvussu búskapurin dettur sundur. Deep State, teir korruptu politikkarnir, saman við Fake News og Big Tech,…
Javnaðnarflokkurin, hvordan har du det?
Kristianna Winther Poulsen, politikkari fyri Javnaðarflokkin, heitir í lesarabrævi á Løgmann um at steðga sendistovu Føroya í Ísra…
Mynd krevur samtykki - eisini dronumyndir
Margháttlig tíðindi vóru at frætta úr Hvannasundi í vikuni. Meðan grind varð hildin til, flugu tvær dronur omanfyri og tóku myndir…
Manipulatión til egnan fyrimun
Nú, borgarstjórin í Tórshavnar Kommunu hevur gjørt av, at ein ávís tung ferðsla ikki longur sleppur at koyra í Havnini á náttartíð…
Ongin kunngerð um óljóð frá skipum kemur 1. juli, men ...
Helgi Abrahamsen, landsstýrismaður, ætlar ikki, eins og áður fráboðað, at seta kunngerð um larm frá skipum í gildi. Uppskot hevur…
Vit tola als ikki hesa viðferðina!
Áheitan til Fíggjarmálaráðið, Kommunala Arbeiðsgevarafelagið, og Føroya Pedagogfelag. Hetta er enn ein staðilig áheitan á tykkum…
Latið HB, KÍ og B36 umsita UEFA-pengarnar
Hvørt ár fær Fótbóltssamband Føroya stóra millióna upphædd í stuðli frá evropeisku fótbóltssamgonguni, UEFA. Endamálið við stuðuls…
Staðilig áheitan: Aftur til samráðingarborðið
ADHD felagið heitir staðiliga á partarnar um at finna eina virðiliga og góða loysn, so børn við serligum tørvi aftur sleppa í skúl…
Føroyski coronapolitikkurin eydnaðist avbera væl
Fá lond eru sloppin so snikkaleys frá corona sum Føroyar, og tað kunnu vit fegnast um. Avbjóðingin við farsóttini hevur ikki bar…
Samband
Postboks 226
FO-600 Saltangará


text:
Angra keyp
Til ber ikki at angra keyp av okkara tænastum
Persónlig upplýsing
Keypir tú eina tænastu frá okkum, skal tú upprætta ein brúkara, har tú upplýsir navn, bústað, teldupost og tlf. nummar og ger tær eitt loyniorð.
Hetta verður so goymt, og næstuferð tú keypur, sleppur tú undan at seta upplýsinganar inn, tað einasta tú skal minnast er teldupost og loyniorð.
Vilt tú ikki hava brúkaran eftir keypið, ella tilboð vit senda tær, sendur tú ein teldupost á arbeidi@arbeidi.fo. Síðani strika vit brúkaran fyri teg.
Reklamatión
Hevur tú trýst á okkurt, av ósketni, heita vit á teg um at ringja, ella senda ein teldupost til arbeidi@arbeidi.fo, og greiða frá hvat trupulleikin er. Vit eru har fyri teg.
Gjalding
Tú kann bert gjalda við gjaldskorti, har tú skal útfylla kort upplýsingar. Ongin sær hetta, og tað 100% trygtg at keypa frá okkum.
Tú kanst gjalda við hesum kortum:
Í gjaldsgongdini skalt tú útfylla fylgjandi: kortnummar, mánaður/ár (útleypsdato) og loynital (kontrolcifre).
Útfyllur tú ikki hesi, kunnu vit á arbeidi.fo ikki fremja tíni keyp. Næst trýstur tú á góðkent, og verur peningurin tikin av tíni konto. Síðan tú fært ein váttan sendandi við telduposti.
Vónandi hevur tú haft gleði av okkara tænastu. Vit takka fyri.


text:
Lýsing
Serligur ráðgevi til Góðskudeildina
Vit leita eftir einum royndum og dugnaligum starvsfelaga til eitt nýtt og spennandi starv í Góðskudeildini. Viðkomandi kemur at hava ein týdningarmiklan leiklut í at leggja lívfrøðiligar ætlanir og samskifti við myndugleikar til rættis.
Tín vangamynd
Vit ímynda okkum, at tú hevur:
- Hægri útbúgving innan samfelagsfak ella fyristing og ein stóran áhuga fyri framleiðslu, lívfrøði og alivinnu, ella
- Hægri lívfrøðiliga ella náttúravísindaliga útbúgving við royndum og áhuga fyri fyrisiting og myndugleika samskifti.
Royndir innan fyrisiting, málsviðgerð og projektleiðslu eru ein fyrimunur. Harumframt er kunnleiki til 360 journalskipan ein fyrimunur. Tað er týdningarmikið, at tú hevur persónligar og fakligar eginleikar at samskipa rakstrarætlanir við nógvum áhugapørtum. Til hetta krevst tyngd og sómi til at kunnu handfara innanhýsis samskifti og uttanhýsis samskifti við myndugleikar.
Tú trívist við at hava yvirskipaða ábyrgd av avbjóðandi fyrisitingarligum uppgávum, sum skulu loysast í samstarvi við aðrar deildir.
Tað er eitt krav at tú dugir at samskifta á føroyskum, donskum og enskum í skrift og talu.
Starvið
Sum serligur ráðgevi fert tú at hava ábyrgd av at leggja ali- og rakstrarætlanina hjá Bakkafrost til rættis. Herundir at tryggja at atlit verður tikið til djóravælferð, myndugleikakrøv og rakstrarætlanir. Tú spælir lyklaleiklut í mun til myndugleikar. Tú fært ábyrgd av at samskipa uppfylging uppá boð, útføring, skjalfesting og kunning í hesum sambandi.
Tú verður partur av Góðskudeildini, ið varðar av djóraheilsu og djóravælferð, matvørutrygd- og góðsku og umhvørvisviðurskiftum. Góðskudeildin samstarvar við aðrar deildir í Bakkafrost samtakinum og miðar eftir at veita holla ráðgeving og dygdarloysnir til allar partar í samtakinum.
Á Góðskudeidini fært tú dugnaligar starvsfelagar, sum arbeiða samstarva væl á einum høgum fakligum støði.
Starvstaðurin er á Glyvrum.
Vit bjóða
Hjá Bakkafrost raðfesta vit eitt gott arbeiðsumhvørvi og trivna. Í starvinum er stórur møguleiki fyri fakligari og persónligari menning. Harumframt kunnu vit bjóða tær góðar starvsfólkatryggingar.
Løn og setanartreytir
Talan er um fulltíðarstarv, sum er 40 tímar um vikuna.
Løn og setanartreytir eru sambært avtalu.
Meira at vita
Vilt tú hava meira at vita um starvið, ert tú vælkomin til at seta teg í samband við Annu Johansen, deildarleiðara, á tel. 23 50 20, ella við telduposti til anjo@bakkafrost.com.
Umsókn
Tú søkir starvið við at trýsta her.
Umsóknarfreist
Starvið verður sett sum skjótast. Umsóknarfreistin er 3. oktober 2021.
Allar umsóknir verða viðgjørdar í trúnaði.
Um Bakkafrost
Bakkafrost er størsta alifyritøka í Føroyum. Samtakið hevur fulla virðisketu frá fóðri, smolt- og laksaaling, kryvjing, liðugvøruframleiðslu til sølu. Framleiðslan av mjøli, lýsi og fóðri er á Havsbrún í Fuglafirði. Kryvjivirkini eru á Glyvrum og í Vági, meðan liðugvøruframleiðslan (VAP) er á Glyvrum. Alivirksemið hjá samtakinum er í Norðoyggjum, Eysturoy, Streymoy, Sandoy og Suðuroy. Harumframt hevur Bakkafrost biogassverkið FÖRKA. Høvuðsskrivstova felagsins er á Glyvrum.


text:
Tillidsfuld tro
Ein bóklingur um frelsuvissu.
“Vissan um frelsuna kann av summum tykjast sum reyp. Men frelsuvissa snýr seg mest av øllum um at hyggja á Jesus. Tíverri eru tað mong, sum ikki hvíla í tí, at tað, sum Jesus hevur gjørt til frelsu fyri okkum, er nóg mikið. Bókin greiðir frá hesum, einfalt og djúpt”.
– Hans-Ole Bækgaard, prestur og formaður fyri Indre Mission í Danmark.
“Ein sera góð innførsla í, hví vit kunnu vita, at vit eru frelst, tá vit trúgva á Jesus. Høvundurin tosar um djúpar og týðandi sannleikar ein á lættan og livandi hátt, sum hevur týdning fyri bæði ung og eldri”.
–Louise Sølvsten Nissen, sálarfrøðingur og lærari á Luthers Missions Højskole.
Rithøvundur: Lars Malmgaard Jensen
Forlag: Credo
Útgivin: 2021
Blasíður: 138


text:
Bíblia
Bíblian er í tveimum pørtum, Gamla Testamenti og Nýggja Testamenti. Í Gamla Testamenti eru 39 bøkur og í Nýggja Testamenti eru 27 bøkur. Í fyrstuni vóru tær elstu skriftirnar í Bíbliuni sagdar munn av munni frá ættarliði til ættarlið. Men so við og við vórðu tær skrivaðar niður.
Gamla Testamenti greiðir frá søgu ísraelsmanna í mong hundrað ár. Nýggja Testamenti lýsir eitt tíðarskeið um 60 – 100 ár, har vit serliga lesa um Jesus og tíðina eftir hann. Samanumtikið er tað eitt savn av bókum, ið eru skrivaðar í okkurt um 1000 ár og møguliga longur.


text:
SÍ í steypafinaluni eftir 31-29 sigur í triðja setti móti ÍF
Í einum sera spennandi dysti vann SÍ í kvøld 3-0 á ÍF, og harvið pláss í steypafinaluni 25. februar.
Fysta settið var sera javn, og eftir at SÍ hevði verið á odda meginpartin av settinum, kom ÍF framum móti endanum, men hetta var ikki nokk, og SÍ vann spennandi settið 26-24.
Í øðrum setti var størri munur og SÍ vann trygd 25-19.
Men triðja settið hevði alt, og tá vit siga alt so er tað ALT.
Spenning, skiftandi oddalið, feilir, trætur og mangt annað.
Men endin varð at SÍ vann 31-29 og harvið dystin 3-0.
Nú er bert seinasta finalan eftir – hon er millum Fleyr og Ternuna og byrjar kl. 19.00.


text:
HEVUR TÚ VERIÐ FYRI KYNSLIGUM ÁGANGI?
Stríðist tú við truplum minnum? Kennir tú teg einsamalla ella einsamallan og ørvísi enn hini? Ert tú troytt/troyttur, bangin og ørkymla/ur ? Roynir tú at fjala alt úeftir men hevur samstundis pínu innaní?
Ivast tú í, um lív títt kann gerast betri?
Hevur tú í langa tíð gingið einsamøll/einsamallur við hesum loyndamálið? Hevur tú leingi ætla tær at sagt frá, men ikki megna tað? Fleiri, ið hava verið fyri kynsligum ágangi siga frá ymiskum grundum fyri, at tey ikki tordu at siga frá :
• Kanska fer ongin at trúgva mær !
• Kanska eg burdi eg tolt tað sum hendi. Onkur hevur tað helst verri enn eg
• Um eg sigi frá, so koma allar tær truplu kenslurnar fram aftur, ið eg havi roynt at fjalt í so nógv ár og tað megni eg ikki!
• Um eg sigi frá, so missi eg alt tamarhald!
Kynsligur ágangur kann hava við sær nógv seinárin.
Ymiskar sálarligar trupuleikar, innlæring og savningartrupuleikar, lágt sjálvsálit og sjálvsvirði, rúsmissnýtslu, angist og tunglyndi.
Hetta eru heilt vanligar avleiðingar av óvanligari hending.
Tú ert ikki einsamøll ella einsamallur.
Tú kanst koma til KRIS, uttan ávísing frá øðrum mynduleika og tilboðið er ókeypis
Okkara ráðgeving er faklig og kompetent og vit hava breiða vitan um kynsligan ágang og seinárin av kynsligum ágangi.
Hjá okkum kanst tú fáa hjálp til at styrkja tínar førleikar og tínar møguleikar fyri at fáa eitt gott lív aftur.
Vit tola at hoyra tína søgu!
Vit kunnu hjálpa tær við at arbeiða við tínum trauma, soleiðis at tú fært ró í lívinum víðari. Tú kanst brúka okkum sum tær passar best, alt eftir tínum egna tørvi. Endamálið er at tú kanst liva víðari, uttan at vera tínd av pínu og loyndarmálum.
Vit vita av royndum, at tað loysir seg at arbeiða við teimum ringu upplivingunum
Tú kanst megna tað!
Um tú vilt vita meira um okkum, kanst tú altíð ringja ella senda okkum ein teldupost. Alt er í trúnaði og øll starvsfólkini hava tagnaðarskyldu.


text:
Um Special Olympics Føroyar
Eunice byrjaði felagsskapin, sum eina dagslegu við kroppsligum virksemi fyri fólk við menningartarni.
Kennedy systkini áttu eina systir, Rosemary, ið hevði menningartarn, og sigst kveikingin fyri at arbeiða við ítrótti og inklusión av fólki koma frá henni.
Special Olympics arbeiðir fyri, ígjøgnum ítrótt, at inkludera fólk við menningartarni í samfelagið, og minka fordómar ímóti hesum.
Eisini arbeiðir Spceial Olympics fyri at fremja heilsu, við at bjóða vegleiðing í heilsumálum, og kanning av m.a. oyrum, eygum og føtrum hjá teimum íðkandi.
Í Føroyum er Special Olympics partur av ítróttarsambandinum fyri brekað (Parasport Føroyar), men er hetta langt frá galdandi allastaðni.
Special Olympics nevndin er mannað av nevndarlimum úr Parasport Føroyar, ítróttarráðgevanum, venjarum, limum úr limafeløgunum hjá Parasport Føroyar, fíggjarkønum og ítróttarfólki.
Nevndin skal hava serkunnleika til ítrótt, menningartarn og annars øll viðurskifti ið kunnu hugsast verða viðkomandi fyri ítrótt fyri fólk við menningartarni.
Fyri at verða limur, krevst at man uppfyllir ávís krøv sum Special Olympics setur, at man veitir hagtøl og annars betalir limagjald.
Føroyar hava verið limir síðani 2002, og hava luttikið í Special Olympics leikum síðan 2003, tá stórir verðinsleikir vóru í Dublin, Írlandi.
Special Olympiskir itróttir íðkaðir í Føroyum eru: Fimleikur, svimjing, frælsur ítróttur, borðtennnis, fótbóltur og boccia.
Aðrar ítróttargreinar ið kundu verið upplagdar eru t.d. badminton, stavbóltur (hockey) og annað.
Úttøka til kappingar og stevnur
Tað verða ikki gjørdar IQ kanningar fyri at staðfesta hetta, men man skal í gerandisdegnum (skúla, arbeiði, familjulívið, bústøðu) verða knýttur at serligum pedagogiskum stuðulsskipanum.
Fyri at verða úttikin til størri altjóða Special Olympics stevnur, verður dentur lagdur á at luttakarin er væl fyrireikaður, og at man í minst 12 mánaðir frammanundan hevur vant minst einaferð um vikuna í felagnum, kvøldskúlatilboðnum, ella í øðrum samanhangi.


text:
Morgunyoga
Tímin byggir á Hatha yoga, har vit á ymiskan hátt vekja kroppin við andavenjingum, dynamiskum kropsligum rørslum og kropsstøðum. Tímin endar við strekking og einari styttri hvíld.
At geva gætur er eitt lyklaorð. Kropsligu rørslurnar fylgja tíni egnu náttúrligu rútmu í andadráttinum.
Tímin verður lagdur soleiðis til rættis, at øll kunnu vera við – bæði óvand og vand.
Tað eru eingin krøv um avrik, og kropsligu rørslurnar verða tillagaðar tí einstaka.
Mælt verður til at hava eina eyka troyggju at fara í ella okkurt at taka útyvir seg til styttri hvíldina.
Reglulig íðkan av yoga betrar um tilvitan, orku og vælveru í gerandisdegnum. Venjingin betrar um blóðrensl, útreinsan, sodning, kropsburð og svøvn. Eisini styrkir hon vøddar, andadrátt, nervalag og minkar um spenningar og strongd. Øktu kropsligu tilvitanina, kanst tú taka við tær til aðra venjing og gerandisdagin sum heild.
Undirvísari:
Marianna Vang Simonsen, yogalærari, ergoterapeutur og zoneterapeutur https://www.javnvag.fo
Tilmelding


text:
Leikarin: Pál Mohr Joensen
Navn: Pál Mohr Joensen
Føddur: 20.08.92
Hagtøl hjá Pál á faroesoccer.com
Stað á vøllinum? Sum yngri mest á vinstra vongi líka til seinnu helvt í fjør, so á vinstra bakk og í miðverjuna í ár.
Høgra ella vinstra bein? Vinstra, kann brúka høgra til avlevering
Starv: Arbeiði hjá Articon
Frítíðarítriv: Koyra biltúr til Runavíkar
Yndis matur: Enskur búffur við góðari sós og eplum
Yndis tónleikur: Drake, annars annan pop-tónleik
Yndis sjónvarpssending? Paradise Hotel, Two and a Half Men
Títt fyrsta fótbóltsminni? Eg sparkaði úti í havanum við familjuni, ella tær gomlu søgurnar frá B71-arunum í familjuni.
Føroya besti leikari? Klæmint H. Olsen
Heimsins besti leikari? Cristiano Ronaldo
Yndislið í Premier League? Manchester United
Hvør er stuttligasti leikarin, tú hevur spælt saman við? Kristin “Red Bull” Mouritsen
Harðast undir venjing? Kristian Joensen
Hevur tú nakra damu? Nei
Seinasti filmurin tú sá? Hang Over Part ii ella Twilight
Yndis teknifilmur? The Simpsons
Yndis grønsak? Kenni einki til tað, eti ongar slíkar…
Hvar dámar tær at ferðast? Alla staðni, skiferiu
Hvat er tín yndis keks/kaka? Banankaka hjá mammu (ella tann hjá mammu Óla)
Yndis sodavatn? Faxe Kondi
Te ella kaffi? Hvørki, heldur Red Bull
Dugir tú at binda slipsaknút? Nei, men eg havi eitt app á telefonini, sum vísur hvussu man ger
Hvør vinnur EM? Vónandi Portugal
Myndir: Birita Hansen
[nggallery id=216]


text:
Gongur tú í 7.-10. flokki? So kanst tú vera við í filmskapping, sum Granskingarráðið skipar fyri í sambandi við Vísindavøkuna.
Korona hevur broytt lívið hjá okkum øllum í 2020. Hetta ávirkar eisini ársins Vísindavøku, sum ikki kann hava tiltøk fyri ung, eins og undanfarin ár. Í staðin gera vit eina Vísindavøkuapp, har vit fara at hava ymiskt tilfar fyri stór og smá. Her halda vit, at nýggir filmar um ung til ung høvdu verið góðir. Teir kunnu eisini vera góðir til granskarar, politikarar og onnur, sum vilja vita meira um lívið hjá ungum í Føroyum í dag.
Vit vilja tí við hesum bjóða skúlaungdómum at vísa okkum sín gerandisdag í koronutíðini.
Um kappingina
Luttakarar: Tú skalt vera næmingur í 7.-10. flokki.
Evni: Gerandisdagurin hjá ungum í koronutíðini
Longd: 3 minuttir.
Krøv: Tak upp og klipp við fartelefon. Tú skalt loyva okkum at leggja filmin út í appina. Filmar tú fólk, mugu tey senda váttan fyri, at tað er í lagi, at tey eru við. Vit tilskila okkum rætt til ikki at almannakunngera filmin, um hann verður mettur at vera óhóskandi á onkran hátt.
Góð ráð: Tað er altíð eitt gott hugskot at filma við telefonini liggjandi, altso horisontalt, so myndin er breiðari enn hon er høg. Far ikki ov langt burtur frá mikrofonini, um tú vilt hava talu á. Ansa eftir, at tú hevur nóg mikið av plássi á telefonini til at kunna filma. Til ber at nýta appina FilmoraGo til at klippa við. Um tú nýtir iPhone ber eisini til at nýta I-Movie.
Freist: Sunnudagin 1. november áðrenn midnátt. Send okkum filmin við Dropbox ella WeTransfer.
Vinnarin fær 5.000 kr.
Ein dómsnevnd við fólki frá Filmshúsinum og Granskingarráðnum velur vinnaran.
Vinningurin er kr. 5.000.
Vinnarin og innkomnu filmarnir verða almannakunngjørdir í appini á Vísindavøku.


text:
Bíblian
Bíblian, Halgabók, er heimsins viðgitnasta bók[1]. Bíblian er savn av heilagu skriftum jødanna og teirra kristnu. Kristna Bíblian er týdd til væl fleiri enn 2.400 ymisk mál [2]. Í Bíbliuni eru 66 bøkur. Tær eru býttar upp í kapittul og vers, soleiðis tað er lættari og einfaldari at leita í henni. Orðið, biblia, er grikskt og merkir bókasavn. Í Bíbliuni eru Gamla Testamenti, ið er í høvuðsheitum grundað á halgitekstir jødanna, og umframt tað er Nýggja Testamenti, ið er halgitekstir teirra kristnu. Tulkingar av tekstunum og Bíbliuni eru ymisar. Í nýggjari tíð er tað vorðið vanligari, at tulka bíbliusøgurnar sum myndamál ella tulkar tær sum frambornar í myndum og samanberingum, hóast fleiri tulka søgur bókstavliga.
Bíblian hevur verið íblástur fyri fleiri listafólk, sum til dømis Michaelangelo. Tað eru fleiri kirkjur við málningum, glasbrotamyndum og telgdum lutum, ið viðgera bíblisk evni. Harumframt hava fleiri rithøvundar skrivað um evni í Bíbliuni.
Bíbliutýðingar[rætta | rætta wikitekst]
Í 5. øld varð Bíblian týdd til latín, og í nógv hundrað ár var bíbliumálið latín. Aftan á trúbótina í Miðevropa varð Bíblian týdd til alskyns mál, og aðrar týðingar enn tann latínska vórðu tiknar í nýtslu. Til dømis kom týska týðingin eftir Martin Luther út í 1534. Í 1550 kom fyrsta danska týðingin. Tó vardi leingi, áðrenn Bíblian varð týdd til føroyskt og í fleiri hundrað ár var kirkjumál føroyinga danskt.
Bíblian á føroyskum[rætta | rætta wikitekst]
Schrøter[rætta | rætta wikitekst]
Fyrsta roynd at umseta Bíbliuna til føroyskt var umsetingin av Evangeliinum eftir Matteus eftir danska prestinum J.H. Schrøter (1771 - 1851). Hendan týðingin kom út í 1823. Schrøter skipaði so fyri, at eitt eintak varð prentað til hvørt hús í Føroyum, íalt eini 1 500 eintøk. Móttøkan var tó misjøvn og sum heild ring. Vanliga fólkið vildi ikki vita av umsetingini, tí tey vóru von við danskt mál í átrúnaðarligum samanhangi, og teir meira lærdu funnust at vánaliga málinum sum Schrøter brúkti. Einki føroyskt skriftmál var tá, og Schrøter hevði gjørt sítt egna heldur suðuroyakenda og ljóðliga skriftmál. Sum dømi kann vísast á Matteus 25,3-4:
Duvistunar tougu Kolur suinar, men tougu issje Luisi vi seâr. Men teâr vidiu tougu Luisi vi seâr ui Kjærun suinun attureât Kolun taira.
Til samanberingar eru her somu vers í umseting Danielsens:
Tær, ið dárar vóru, tóku víst lampur sínar, men tóku onga olju við sær. Men hinar klóku tóku olju í íløt síni saman við lampunum.
Tí at hinar óhygnu tóku lampur sínar, men tóku onga olju við sær; men hinar hygnu tóku olju við í konnum sínum aftrat lompum sínum.
Umsetingin hjá Schrøter er, hóast hon ongantíð varð nýtt, eitt, vegna fonetiska skriftmálið, áhugavert innlit í málsligu støðuna í Føroyum fyrst í 19. øld.
Danielsen, Dahl og Viderø[rætta | rætta wikitekst]
Tað eru tvær fullfíggjaðar, føroyskar umsetingar av Bíbliuni, aðra hevur Victori Danielsen (1894-1961) gjørt, og hina hava Jákupi Dahl (1878-1944) og Kristiani Osvald Viderø (1906-1991) gjørt. Umsetingarnar vórðu fullfíggjaðar ávikavist í 1949 og 1961. Tær verða í høvðusheitum brúktar í brøðrasamkomuni (týðingin hjá Victor Danielsen) og fólkakirkjuni og hennara undirbólkum, so sum heimamissiónini (týðingin hjá Dahl og Viderø). Umsetingin hjá Danielsen var ikki úr frummálunum, grikskum og hebraiskum, men úr ymiskum evropeiskum málum (so sum týskum, enskum og teimum norðurlendsku málunum), meðan tann hjá Dahl og Viderø var úr frummálunum. Vanliga verður mett, at umsetingin hjá Danielsen er tann lættara at lesa av báðum umsetingunum. Endaliga arbeiðsbýtið ímillum Dahl og Viderø var, at Viderø umsetti Sálmarnar, Orðtøkini, Prædikaran, Jobsbók 1-23, Esaias 7,10-15; 9,6-7; 11,1-10; 12; 24,1-9; 40,1-8; 53; 55,6-7; 60,1-6. Dahl umsetti Nýggja Testamentið og annars tað, sum ikki er at finna í listanum hjá umsetingum Viderøs omanfyri.
Joensen[rætta | rætta wikitekst]
Hans Jacob Joensen (1938), fyrrverandi bispur, er í løtuni í ferð við at umseta Bíbliuna av nýggjum. Mál hansara er at gera eina økumeniska umseting, sum allir kristnir bólkar í Føroyum kunnu semjast um at brúka. Hetta hugskot hava allar samkomur tikið ímóti uttan brøðrasamkoman.
Højgaard[rætta | rætta wikitekst]
Sjúrður Højgaard er farin í holt við at týða ensku King James Bíbliuna til føroyskt, tí sambært honum eru hinar týðingarnar eftir ávikavist Victor Danielsen og Jákup Dahl/Kristian í Gerðabrekku skeivar ella hava týðandi villur í umsetingini og orðavalinum. Higartil hevur Sjúrður týtt Nýggja Testamenti og verið víða um í Føroyum og lagt tvey eintøk av sínum týðingum í hvønn postkassa.[3] Í Amerika er ein stór King Jamesrørsla, har kirkjur, samkomur og einstaklingar einans nýta King James Bíbliuna og ongar aðrar týðingar, hóast King James Bíblian ikki er skrivað á samtíðarenskum máli og er frá fyrst í 17. øld.
Bøkurnar í Bíbliuni[rætta | rætta wikitekst]
Hesi eru heitini av bókunum í Bíbliuni, soleiðis sum tær eru nevndar í umseting Victor Danielsens. Bíblian er býtt í tveir høvuðspartar: Gamla Testamenti (heilaga skrift jødanna) og Nýggja Testamenti, skrivað í 1. øld við ápostlunum sum heimildarmonnum. Bíblian er samansett av 66 einstøkum bókum, 39 í Gamla Testamenti og 27 í Nýggja Testamenti.
Gamla Testamentið[rætta | rætta wikitekst]
- Fyrsta Mósebók
- Onnur Mósebók
- Triðja Mósebók
- Fjórða Mósebók
- Fimta Mósebók
- Josva (Dahl og Viderø: Josvabók)
- Dómararnir (Dahl og Viderø: Dómarabókin)
- Rutt (Dahl og Viderø: Rutarbók)
- Fyrra Sámuelsbók
- Seinna Sámuelsbók
- Fyrra Kongabók
- Seinna Kongabók
- Fyrra Krønikubók (Dahl og Viderø: Fyrra Krýnikubók)
- Seinna Krønikubók (Dahl og Viderø: Seinna Krýnikubók)
- Ezra
- Nehemias (Dahl og Viderø: Nehemia)
- Ester (Dahl og Viderø: Esterarbók)
- Job (Dahl og Viderø: Jobsbók)
- Sálmarnir
- Orðtøkini (Dahl og Viderø: Orðtøk Sálomons)
- Prædikarin
- Hásongurin
- Esaias (Dahl og Viderø: Jesaja)
- Jeremias (Dahl og Viderø: Jeremia)
- Sorgarsongirnir (Dahl og Viderø: Harmljóðini)
- Ezekiel
- Dániel
- Hoseas (Dahl og Viderø: Hósea)
- Jóel
- Amos (Dahl og Viderø: Ámos)
- Obadias (Dahl og Viderø: Óbadia)
- Jónas
- Mika
- Nahum (Dahl og Viderø: Náhum)
- Habakkuk (Dahl og Viderø: Hábakkuk)
- Zefanias (Dahl og Viderø: Sefanja)
- Haggai
- Zakarias (Dahl og Viderø: Zakarja)
- Malakias (Dahl og Viderø: Málaki)
Nýggja Testamentið[rætta | rætta wikitekst]
- Evangeliið eftir Matteus
- Evangeliið eftir Markus
- Evangeliið eftir Lukas
- Evangeliið eftir Jóhannes
- Ápostlasøgan
- Bræv Paulusar til samkomuna í Róm
- Fyrra bræv Paulusar til samkomuna í Korint
- Seinna bræv Paulusar til samkomuna í Korint
- Bræv Paulusar til samkomurnar í Galatia
- Bræv Paulusar til samkomuna í Efesus
- Bræv Paulusar til samkomuna í Filippi
- Bræv Paulusar til samkomuna í Kolosse
- Fyrra bræv Paulusar til samkomuna í Tessalonika
- Seinna bræv Paulusar til samkomuna í Tessalonika
- Fyrra bræv Paulusar til Timoteus
- Seinna bræv Paulusar til Timoteus
- Bræv Paulusar til Titus
- Bræv Paulusar til Filemon
- Brævið til Hebrearar
- Bræv Jákups
- Fyrra bræv Pæturs
- Seinna bræv Pæturs
- Fyrsta bræv Jóhannesar
- Annað bræv Jóhannesar
- Triðja bræv Jóhannesar
- Bræv Judasar
- Opinbering Jóhannesar
Keldur[rætta | rætta wikitekst]
- Funding, Elsa. Føroyskar bíbliutýðingar og týðingarroyndir. Setursrit nr. 4, 2007. Fróðskapur, Tórshavn 2007.
- Zachariassen, Zacharias. Bíblian á føroyskum í hálva øld. Leirkerið, Gøta 2000.
Slóðir úteftir[rætta | rætta wikitekst]
- Bíblian á føroyskum í týðing Dahls og Viderø (Det Danske Bibelselskab, 1961 og seinni)
- Bíblian á føroyskum í týðing Victor Danielsens (Hin føroyski Bíbliugrunnurin, 1949 og seinni)


text:
73 Uppskot til eykajįttanarlųgtingslóg fyri februar 2009
A. Upprunauppskot
B. 1. višgerš
Įr 2009, 17. februar, lųgdu tingmenninir Hergeir Nielsen, Alfred Olsen, Jógvan į Lakjuni og John Johannessen vegna Formansskapin, fram soljóšandi
Uppskot
til
eykajįttanarlųgtingslóg fyri februar 2009
§ 1. Lųgtingiš
A. Yvirlit
Jįttanar yvirlit
Tśs. kr. Netto Śtreišslur Inntųkur
Śtreišsluętlan 800 800 -
Lųgu ętlan - - -
Lųgtingiš 800 -
1.10.2. Stovnar knżttir at Lųgtinginum 800 -
B. Jįttanir
Śtr. Innt.
- Tśs. kr. -
1.10.2. Stovnar knżttir at Lųgtinginum
10.2.01. Landsgrannskošanin (Rakstrarj.) J: 5.478 -
EYJ: 500 -
10.2.07. Lųgtingsins umbošsmašur (Rakstrarj.) J: 2.880 -
EYJ: 300 -
Višmerkingar:
Jįttanin til Eftirlitstovnar tingsins var munandi skorin ķ fķggjarlógini fyri 2009 ķ mun til taš, sum Formanskapur tingsins skeyt upp.
Landsgrannskošarin var skorin 1.080 tśs ķ mun til uppskotiš, ella nęstan 17 % og 575 tśs. ķ mun til jįttanina fyri 2008.
Į fundi ķ Formansskapinum tann 29. januar 2009 hava
Beinta Dam, landsgrannskošari, og Sólja ķ Ólavsstovu, umbošsmašur, greitt frį
stųšuni, nś jįttanin til stovnarnar er munandi skerd.
Landsgrannskošarin hevur bošaš Formansskapinum frį, at stovnurin, umframt at siga fólki upp, veršur noyddur at skerja virksemi sķtt munandi. Talan veršur mųguliga um at siga 3 av 9 starvsfólkum upp. Formansskapurin heldur hetta vera eina sera óhepna gongd og skjżtir tķ upp at geva eykajįttan upp į kr. 500.000,-.
Jįttanin til Umbošsmannin er 580 tśs. minni enn uppskotiš fyri 2009, 450 tśs. minni en jįttanin fyri 2008. Umbošsmašurin ger vart viš, at taš er av stórum tżdningi, at stovnurin kann gera eftirlitskanningar, eins og taš regluliga kemur fyri, at setiumbošsmašur mį tilnevnast, tķ Umbošsmašurin er ógegnišur. Mett veršur, at taš er sera óheppiš og ikki ķ samsvari viš endamįliš viš stovninum, at hann mį fara til jįttandi myndugleikan um okkurt serligt er įfatt.
1. višgerš 24. februar 2009. Mįliš beint ķ Fķggjarnevndina


text:
ACER PREDATOR HYBRID BACKPACK 15.6""
Acer Predator Hybrid. Produktets hovedfarve: Sort, Blå, Materiale: Polyester, Farvelægning: Monoton. Bredde: 500 mm, Dybde: 325 mm, Højde: 190 mm
Hóast vit gera okkara ítasta til tess at veita nøktandi kunning, so eru myndirnar bert vegleiðandi, og vøran sjálv er ikki endiliga 100% eins vorðin sum vísta myndin. Tól og annað kunnu verða víst við eykaútgerð, sum ikki hoyrir uppí, ella í øðrum skapi ella liti. Um so er, at munur er millum vørulýsingina og myndina, er tað vørulýsingin, ið geldur. Eru tygum í iva, setið tygum so í samband við okkum. Vit taka fyrivarni fyri prentvillum, prísbroytingum og vørulýsingum uttan fyrivarning.


text:
Í dag var stevnurenning í Kollafirði í sambandi við Sundalagsstevnuna. Veðrið vísti seg frá síni bestu síðu, og teir umleið 50 rennararnir fingu eina stak hugnaliga løtu saman. Hjá monnunum var tað Henry Olsen, sum vann. Hann og Marnar Pattinson fylgdust teir fyrstu fimm kilometrarnar, men so setti Henry fulla ferð á, og rann næstan ein minutt undan Marnari teir seinastu tríggjar kilometrarnar. Einar Gregersen, sum eisini taldist millum favorittarnar, hevði ein off-day, og kom ongantíð veruliga uppí part. Hann fekk tó eitt trygt triðja pláss. Hjá kvinnunum var lítil spenningur. Rebekka vann ein greiðan sigur. Duruta R. á Lofti manglar enn nakað í at geva Rebekku kapping, men vann trygt silvur framman fyri Jóhonnu Olsen.
Eins og vanligt varð eisini kappast í veteranbólkunum, og aftaná var barnarenning. Úrslitini eru niðanfyri:
Jóannes Poulsen hevur tikið nógvar myndir. Tær eru ikki komnar á netið enn, men verða lagdar á síðuna hjá Treysti.


text:
Vit fara nú undir at gera “vangamyndir ” av leikarum okkara og fyrstur er afturvendi Martin Midjord.
Martin hevur havt eina “pausu” frá besta liðnum, ið hann debuteraði fyri í 2011. Hyggja vit at vangamyndini hjá honum á Faroesoccer, so sæst at hann spældi 9 dystir í 2011 og skoraði so ikki tað árið. Higartil í ár hevur Martin, sambært Faroesoccer, spælt 8 dystir og skorað 4 mál. Sera flott!
Navn: Martin Midjord
Aldur: 20 ár
Bústaður: Tvøroyri
Byrjaði at spæla við TB: Haldi eg var uml 6 ár tá eg byrjaði at spæla við TB.
Debut á besta liðnum hjá TB: – 2011 fekk eg debut á besta liðnum
Tú hevur verið burtur eina tíð, men er so byrjaður aftur, Hvussu er at byrja aftur og hvat fekk teg at byrja aftur? Tað er deiligt at byrja aftur, eg veit ikki orduliga hvat tað var sum fekk meg at byrja aftur. Eg segði nokk við meg sjálvan at nú er nokk við hesum rukkulívinum og tað er tíð at byrja at spæla aftur.
Tit liggja á einum sera tryggum fyrsta plássi, hvat metir tú tað er, ið ger at tit hava verið so suverenir higartil í ár? Eg veit ik heilt hvat tað er, sum hevur gjørt at vit hava verið so suverenir í ár. Tað er nokk tí at menn hava kempað alt teir hava, hvønn dyst, og trúð uppá tað.
Hvussu eru menn fyri í hópinum? Menn eru væl fyri í hópinum.
Metir tú TB fer at “halda allan vegin” og vinna 1. deild? Ja , TB fer heilt sikkurt at halda allan vegin, og vinna 1.deild
Gevur ein tílík sigursrøð tær blóð uppá tonnina til at halda fram og kanska royna kreftir við Effo-deildina komandi ár, skuldi tað eydnast TB at flutt upp? Ja, nú gevist eg ikki aftur við fótbóltinum.
Metir tú liðið er búgvið til Effo-deildina, ella skal tað styrkjast við fleiri leikarum? Ja liðið er fínt, men kanska man má fáa styrk til næsta ár – tá er tað nógv hægri støði vit spæla á.
Altjóða fótbóltsfyrimynd? Veit ik hvør mín altjóða fótbóltsfyrimynd er, tað er nokk Ronaldo.
Hvørjum útlendskum felag heldur tú við? Manchester United.
Stuttligasti persónur í skiftirúminum? Tað eru fleiri stuttligir perónar í skiftirúminum, eg veit ikki heilt hvønn eg skal velja, hehe.
Vangamyndin hjá Martin á Faroesoccer: http://www.faroesoccer.com/player.php?PlayerName=M&gender=&_=&playerID=5648
Flotta málið, ið Martin skoraði í fyrsta heimadystinum síðan 2011, fyri beta liðið: https://www.tb.fo/2014/05/30/martin-midjord-byrjadur-aftur-vid-maner/
Vit takka Martin fyri svarini og ynskja honum alt tað besta á- og uttanfyri vøllinum.
Myndina eigur Jens Rói Sørensen.


text:
28-04-13 NSÍ- HB 0-4
Hann ið væntaði ein javnan, vælleiktan og spennandi dyst í dag fór skeivur. Ístaðin fingu vit ein rótutan dyst við lítlum fótbóltsspæli. Hóast spælbýtið ikki heilt umboðar úrslitið, var HB betra liðið, men tað sum fólk serliga fara at minnast, vóru tveir óhepnir tilburðir, har menn máttu berast av vøllinum vegna skaða. Hetta ørkymlaði, fekk øði í og viðførdi eisini eitt hav av keðiligum fríspørkum frá báðum pørtum – dømdum og ikki dømdum, so ein kann av sonnum siga, at fótbólturin hevði ikki ein góðan dag við Løkin í dag.
Fyrsta løtan var annars rímuliga jøvn, har liðini høvdu síni álop. Í 10. min. er tað Árni sum leggur eitt gott innlegg innfyri. HB-arnir skalla beint til Jann Martin í leysari støðu, men skotið bleiv blokkerað – bólturin støkk til Magnus, sum skeyt omanfyri. Løtu seinni hevur Magnus eina góða frísparksroynd, sum málmaðurin bjargar til horna, sum verður skallað útfráaftur. Tá 11. min. vóru farnir endar gott NSÍ álop í høgru hjá Jann Martin, men verjan fær beint út til horna, sum Árni tekur stutt til Karl – fær hann retur og skjýtur omanfyri. Í 13. min. er tað Klæmint sum vinnur bóltin frá verjuni og fær tiltuskað sær eitt hornaspark, sum onki spyrst burturúr.
Løtuna aftaná leggja HB-arnir seg á odda. Vit missa bóltin á miðjuni vinstru megin – HB-arnir senda langt inn í brotsteigin og har verður tað Símun Samuelsen – hóast einsamallur ímóti tveimum verjuleikarum – sum blívur púra leysur og sendir við vinstra diagonalt í netið og so var 0 – 1.
Í 25. min. spælir Klæmint stutt til Árna, sum rundar ein verjuleikara og um brotsteigarmarkið skjýtur hann við høgra, men málmaðurin tveitir seg og bjargar út til horna, sum bleiv ruddað burtur. Í 31. min. hava HB-arnir skot, sum Kristian loftar. Í 36. min. verður ógvusligt fríspark gjørt ímóti Klæminti. Tað var annars eitt útspark frá Kristiani, sum bleiv longt frameftir. Klæmint sá út til at vinna bóltin, men bleiv raktur av takling í bringuna ella síðuna. Snuddurin var so mikið meinur, at hann mátti berast av vøllinum. Andy kom so inn vinstrumegin og Árni bleiv fluttur fram.
Í 41. min. er tað Jens sum sendir Einar ígjøgnum vinstru, men skotroyndin fór langt omanfyri. Í 44. min. er gott gjøgnumspæl í høgru, har Magnus langar innfyri, men bólturin fer framvið allan vegin yvir í hitt borðið. Í 45. min. blívur HB-ari púra leysur í høgru, men skjýtur omanfyri. Í 48. min. er sami maður aftur ígjøgnum. Bólturin støkkur ov langt frá honum. Kristian er úti, leggur seg og fær bóltin í fangi – men HB-arin fylgir upp og rakar sum skilst knæið á Kristiani og sum hjá Klæminti, so mátti Kristian eisini hjálpast av vøllinum. Í hansara stað kom Pætur Høj.
Tað er klárt – at tá tú missur tveir so tíðandi profilar, sum tú roknar við koma at hava avgerandi ávirkan á útfallið, so verður tungt at koma afturíaftur og tá HB so skoraði við síðstu berøring í fyrra hálvleiki – 57. min. aftaná leikbyrjan – til 2 – 0, bleiv av álvara mótbrekka. Málið kom annars aftaná horna í høgru og har var Gunnar Haraldsen hægstur og skallaði hart uppundir yvirliggjaran og inn.
Í 2. min. av seinna hálvleiki fær Jann Martin ein risamøguleika, men skotið fer framvið málinum. Í 5. min. hevur Magnus ein skallara á yvirkantin á yvirliggjaranum og afturum. Í 51. min. skallar Pól Johannus frísparksinnlegg frá Karl, men fær ov lítla kraft á. Í 55. min. er tað Andrew hjá HB sum skjýtur og Pætur loftar. Løtuna aftaná spælir Karl Andy, sum leggur innfyri og har er Andras líka við.
Í seinna hálvleiki var tað HB, sum var betra liðið. Triðja málið – sum samstundis var tað best spælda – fingu teir í 65. min. eftir gjøgnumspæl í vinstru síðu, har bólturin til seinast verður sendur inn til Símun Samuelsen, sum hevði lætt við at skora. So var 3 – 0 og spurningur heldur, hvussu stórur sigurin fór at verða.
Løtuna aftana dregur Árni ígjøgum, skjýtur men málmaðurin bjargar til horna. Í 67. min. sleppur Magnus leysur, beint uttanfyri brotsteigin mitt fyri, men skotroyndin fer beint framvið.
Í 74. min. leggur HB seg á odda 4 – 0. Tað var Christian Mouritsen, sum bleiv púra leysur og aftaná ein kontrafót, fekk hann bóltin við sær og legði hann flatt í netið.
Í síðstu løtu hevði Árni eitt skot omanfyri, eftir gott samanspæl við Andras, men sum heild var hetta ikki okkara dagur og tað var stórur munur ímillum tann meiri miðvísa innsatsin, sum bleiv lagdur fyri dagin ímóti sundalagsmonnum, samanborið við innsatsin hesaferð. Sjálvandi ávirkaðist øll tilgongdin av skaðatilburðunum og tað er at at vóna, at skaddu menninir verða komnir fyri seg aftur til komandi dyst ímóti Skála, sum verður 5. mei í kappingini um Løgmanssteypið.
Tað er ikki annað at gera enn at reisast aftur.
Saman standa vit sterk !
NSÍ – HB 0 – 4 ( 0 – 2 )
0 – 1 Símun Samuelsen
0 – 2 Gunnar Haraldsen
0 – 3 Símun Samuelsen
0 – 4 Christian Mouritsen
Liðið hesaferð:
Kristian (Pætur 45+3’), Jonnhard, Pól Johannus, Jens, Einar, Andras, Jann Martin, Karl, Magnus (Sjúrður 78’), Árni og Klæmint (Andy 83’)


text:
Gentan í verðini
Tann innhugsna Gentan í verðini er og ferðast hjá abbanum og ommuni á bygd onkuntíð seinast í trýssunum. Hon er mest saman við teimum vaksnu har í húsinum – abbanum, sum hon ikki ræðist, sjálvt um hann hevur stutt fjús og ofta trampar av øði, ommuni, sum ræðist gjóstur og helst situr inni og leggur kabal, tí ungu og forkelaðu mostrini, sum í heilum er í Havn og vitjar gubba sín, og gummuni, sum hevur verið húshjálp hjá teimum í ein mansaldur.
Gentan roynir sum best at skilja alt tað, sum tey vaksnu siga og gera, og tað, sum tey ikki siga ella gera.
Hví sova abbin og omman í hvør sínum kamari?
Hvat er við donsku prestafrúuni, sum hevur asfalt í blóðinum?
Hví man mostirin fáa so nógvar pengar frá gubbanum?
Hví fóru bæði abbin og gumman oman til tað stóra vatnið, tá ið omman var farin í song?
Og fer gumman veruliga at fara avstað við norðinginum, sum so gjarna vil hava hana norður í myrkrið við sær?
Keypir tú fyri meira enn kr 500 verður vøran flýggjað tær ókeypis við dyrnar!
Tænastan er fyri vørur, sum verða sendar innanlands.


text:
Leygardagin 13. mai hevur SSL broytt ferðaætlan fyri Galaxy, ið røkir samferðsluna fyri Smyril. Broytta ferðaætlanin hevur við sær, at øll liðini hjá SB, TB og TB/FC Suðuroy/Royn ikki luttaka hendan dagin.
1. deildarliðið hjá TB/FC Suðuroy/Royn spælir tó sín dyst á Argjum. Hann er framskundaður til klokkan 12:00.
Vit harmast almikið um støðuna, men vóna at bæði FSF og feløgini geva hesum ans orsaka serligu íkomnu støðuna.
Dagføring: Hetta hevur eisini tað við sær, at 2. deildardysturin hjá TB/FC Suðuroy/Royn eisini er útsettur.


text:
Samandráttur.
Línuskip: Undir Føroyum eru fýra línuskip. Vit rokna við trý landað mánadagin og hitt seinni í vikuni. Skipini fáa mest av toski, hýsu og longu og so nakað av brosmu. Við Ísand er ísfiskalínuskip og kemur að at landað antin síðst í vikuni ella fyrst í aðru viku. Fýra frystilínuskip eru eisini við Ísland.
Útróður: Streymurin er harður, men batnar sum vikan gongur. Veðri verður gott, men nógv høgætt, sum ikki er ein góð ætt til útróður norðanfyri. Men vit rokna við nakað av útróðri alíkavæl.
Djúpvatnstrolarar: Bara tveir eru til fiskarí. Teir fiska svartkalva, stinglaks og blálongu. Báðir koma at landað í vikuni.
Partrolarar: Teir flestu eru til fiskarí og koma teir at landa sum vikan líður. Fiskaríið eftir upsa er einki at reypa av. Trý pør fiska gulllaks.
Trolbátar: Allir liggja við bryggju, men helst fer onkur avstað í næstum.
Garnaskip: Tvey garnaskip fiska svartkalva. Annað frystir fiskin, meðan hitt ísar fiskin umborð. Eitt fiskar havtasku. Fiskaríið er brúkiligt.
Heinta alla metingina her


text:
Í juli vóru árstíðarjavnaðu lønirnar 703 milliónir kr. Hetta er áleið tað sama sum undanfarnu átta mánaðir. Lønirnar vuksu nógv í bæði 2014 og 2015, men síðan november í fjør hava lønirnar sveiggjað um 700 milliónir mánaðarliga. Langtíðargongdin, trendurin, vísir eisini, at vøksturin hevur lagt seg, og nú er gongdin nærum fløt.
Byggivinnan ber vøksturin
Verður hugt eftir trendinum í høvuðsvinnubólkum, sæst, at fiski- og alivinnan hava havt afturgongd seinastu fýra mánaðirnar. Hetta, saman við at privatu tænastuvinnurnar ikki longur hava vøkstur, ger, at lønirnar standa í stað í løtuni. Almennu tænastuvinnurnar hava ein javnan vøkstur yvir eitt langt tíðarskeið og leggja botnin, so tað er bert stóri vøksturin í byggivinnuni, sum beint nú ber vøksturin. Byggivinnan er minst av teim fýra høvuðsvinnugreinunum og megnar tí ikki einsamøll at skapa stóran samlaðan vøkstur.
Skal størri vøkstur verða í seinna hálvárið av 2016, er tí neyðugt, at fiski- og alivinnan aftur fara at vaksa, og at privatu tænastuvinnurnar koma úr lágvøkstrinum.
Fiskivinnan framvegis størsta vøksturin
Meðan indexið yvir trend á høvuðsvinnugreinar vísir pulsin, so ber eisini til at samanbera árið higartil við sama tíðarskeið árini frammanundan. Hendan samanbering er við útgoldnum lønum og er ikki árstíðarjavnað.
Higartil í ár eru lønirnar 4.837 milliónir, 295 fleiri enn sama tíðarskeið í fjør. Framgongdin er 6,5%. Framgongdin hevur í ár verið væl yvir 7%, men nú lønirnar í juli eru lagdar aftrat er hetta minkað niður í 6,5%. Hetta er framvegis stórur vøkstur, samanborið við onnur ár.
Stóra framgongdin, sum var í fiskivinnuni í vár, ger, at fiski- og alivinnan hava størstu framgongd higartil í ár. Higartil í ár hava lønirnar í fiski- og alivinnuni verið 996 milliónir, 102 fleiri enn í fjør. Framgongdin er 11,4%
Byggivinnan hevur eisini trivaliga framgongd. Higartil í ár eru 8,3% meira útgoldið. Framgongdin var tó størri bæði í 2014 og 2015.
Tænastuvinnurnar, bæði tær privatu og almennu, hava eina framgongd millum 4,4% og 5,0%. Tænastuvinnurnar hava eina væl róligari gongd enn framleiðsluvinnurnar, og broytingarnar frá ár til ár eru javnari.
Lønirnar skipaðar í vinnugreinar vísa, at higartil í ár er meira útgoldið í øllum vinnugreinum uttan í ráevnisvinnuni.
Sjálvt um flestu vinnugreinar hava framgongd, so stavar stórur partur av teimum 295 milliónirnar, sum eru meira útgoldnar í ár, serliga frá fiskiskapi, almennum tænastum og byggivinnuni. Aðrar vinnugreinar hava eisini havt stóran prosentvøkstur, m.a. ali- og kryvjiviriki, sum hava goldið 19 milliónir meira út í ár í mun til í fjør, og vinnuligar tænastur, har 22 milliónir meira er goldið út í ár.
Orsøkin til at ta almenna verður nevnt undir einum er, at í ár eru broytingarnar í lønunum millum kommunur/ríkið og heilsu- og almannaverk merktar av, at uppgávur innan eldraøkið eru fluttar frá landi til kommunur.
Dagførd og útgreinað tøl eru tøk í hagtalsgrunninum.
Stutt um árstíðarjavning og trendin
Árstíðarjavnað tøl eru reinsað fyri árstíðaravvik, sum t.d. afturvendandi sveiggið í virkseminum millum vár og summar, heyst og vetur. Hetta merkir, at til ber at hyggja eftir gongdini mánað fyri mánað, uttan at samanberingin verður órógvað av regluligum sveiggjum millum árstíðirnar.
Í trendinum er harumframt lagt upp fyri øðrum óreglusemi í mánaðarligu tølunum, og tá sæst tann undirliggjandi langtíðargongdin í lønunum.
Til ber at lesa meira um árstíðarjavning her.


text:
Tíðindi
Himmalvíður munur millum at tala um og tala við
Vitan fiskimanna — ein kritiskur tráður sum má takast uppaftur
Formansval í Føroya Fiskimannafelag
Stongdar leiðir hava álvarsligar avleiðingar
Skal fólkið fáa ágóðan av toskinum á Føroya Banka?
Misvísandi miðlasøgur gagna ikki
Hvast mark fyri endaleysar streymar av rokningum
Avtala við Noreg kann gerast bjargingin fyri føroyska makrelvinnu í ár
Tí má gerast upp við rættindahavaríið
Trupulleikin við troti á arbeiðsmegi fyri heimaflotan kann loysast við einfaldum inntrivi
Hvast mark fyri endaleysar streymar av rokningum
Viðhvørt hoyrast røddir í tí almenna rúminum, frá politikarum og øðrum, ið rógva framundir at nú er trot á peningi til hetta og til hatta, og har má mín sann fiskivinnan kunna mjólkast eitt sindur afturat, fyri at bera tann meirkostnað talan verður um. Tílík úttalilsi koma gjarna úr heitari luft, og viðkomandi avsendararar hava kanska, kanska ikki, gjørt sær grundigar tankar um hvat tað veruliga er ið lagt verður upp til.
Vit kunnu sláa fast beinan vegin, at tað sum í fyrstu syftu, ber boð um at viðkomandi ikki hava gjørt sítt heimaarbeiði, er at tey hava als ikki brýggjað seg um ,at ráðføra seg við teir partar, ið varða av hesari vinnu, har ímillum, ikki minst, Føroya Fiskimannafelag.
Tað er sjálvandi ringt, at taka tílíkt í fullum álvara — og tað er somuleiðis ringt at ímynda sær at fólk sum úttala seg so lættsint um kostnaðir fyri onnur at bera, sjálv trúgva uppá at tað tey siga hevur festi í nøkrum veruligum. Men tað ber ikki heilt til at útiloka hesum heldur.
Eisini má tað sigast at vera rættiliga innbilskt, at vænta sær undirtøku frá fiskimonnum fyri, at hesir skulu verða royttir enn meira eftir teimum kørgu krónum teir vinna sær. Veruleikin er nevniliga tann, at alt ov nógvir fiskimenn tjena munandi minni, enn hvat ið fólk á landi duga at ímynda sær, eins og framgongur av tí stóra troti á manning sum ger seg galdandi í feskfiskaflotanum.
Men hvør veit. Kanska eru fólk sum úttala seg soleiðis um at senda rokningar frá tí almenna til fiskimenn at gjalda, fult greið yvir at hesir fiskimenn og teirra umboð í fakrørsluni hava ikki hug at átaka sær enn meiri kostnaðir vegna smartar nýggjar skipanir ella vaksandi veitingar ið nóg illa vilja koma fiskimonnum til góðar.
So hví úttala tey fólkini seg kortini soleiðis sum tey gera, um tey longu frammanundan eru væl vitandi um at tað tey siga ikki hevur undirtøku millum fiskimenn? Kann tað vera tí at tey kalt rokna við, at slík úttalilsir í tí almenna rúminum, so við og við fara at sannføra flest øll um at skallarnir á fiskimonnum mugu og skulu roytast enn meira, sektin á hvat fiskivinnan vil ella ikki vil?
Hesum møguleika kunnu vit heldur ikki bara útihýsa uttan víðari; men um tað veruliga er soleiðis, so er talan eisini um eina provokatión ímóti okkara limum. Ikki tí at vit fara at sita alment og lesa tebløð og tulka hvussu sovorðin úttalilsir eru meint ella ikki meint; men vit notera okkum teirra orð og gera sjálvsagt eisini okkara metingar av, hvat slag av útspæli talan er um.
Lat tað tí í hesum viðfangi verða sagt, og tað stutt og greitt: Føroya Fiskimannafelag fer ikki at ganga við til, at lata limir sínar, gjalda enn meira fyri tað endaloysi av ævintýrum, sum slipsamenn og onnur í tí politiska umhvørvinum og har rundanum droyma um at sjóseta — eingin ivi skal vera um at har seta vit eitt hvast mark.


text:
Fyri vørubil N1 verður goldið 20% í virðisavgjaldi av avgjaldsskylduga virðinum.
Skrásetingarskyldug motorakfør gjalda sbr. § 8, eitt CO2-avgjald í landskassan, tá motorakfarið verður skrásett. CO2-avgjaldið verður ásett eftir, hvussu nógv gramm av CO2 kemur úr motorakfarinum fyri hvønn kilometur (g/km).
Er CO2 útlátið ikki upplýst, ásetir Akstovan CO2 útlátið sambært upplýsingum úr øðrum skipanum á alnótini um tøkniligar upplýsingar á akførum.
Er CO2 útlátið ikki upplýst, og ikki er møguligt at útvega upplýsingarnar á annan hátt, verður eitt umhvørvisavgjald sbr. § 10, stk. 5, á vørubilum ásett við euronorminum sum útrokningargrundalagi.
Dømi (CO2 útlát 244 g/km):
Dømi - Stórur vørubilur við heildarvekt á 2.700 Kg og yvir
Við WLTP CO2-útláti á 264g/km
Dømi (CO2 útlát ikki upplýst, men Euro normur í staðin):
Verður vørubilur skrásettur sum persónvognur, áðrenn 10 ár (120 mánaðir) eru gingin frá skrásetingini sum vørbilur, verður virðisavgjaldið goldið sbrt. § 3, stk. 1, lutfalsliga samsvarandi tíðini, sum restar í teimum 120 mánaðunum.


text:
Alvi Hjelm royndi seg fyri løtu síðani í 800 metra frísvimjing, á DM á stuttgeil 2017 Greve, og svam har teinin uppá 8:10.12. Besta tíð hjá honum nakrantíð er 8:08.37 frá DM í Gladsaxe í 2013, har hann tó seinastu árini serliga hevur miðsavnað seg um miðaltein og blandað.
Óli Mortensen svam ikki hendan teinin í morgun, tí at teir átta við bestu tilmeldingartíðum bíða til tann væntaða skjótasta riðil í kvøld. Og her hevur Óli so bestu tilmeldingartíð av øllum, 7:57.56 frammanfyri næstskjótasta Mads Holm á 8:06.13, og Frans Johannessen á 8:07.66.


text:
Í dag varð úrvalsstuðulin til ítróttafólk latin á einum serligum hátíðarhaldi í ÍSF-húsinum í Gundadali.
Tilsamans 1,8 milliónir krónur vórðu latnar hesaferð, og tað vóru eisini nógvar umsóknir um at fáa lut í útlutingini. 35 umsóknir um tilsamans 4,1 milliónir komu inn. 15 vórðu gingnar á møti.
Útlutingin er skipað í tríggjar bólkar. Fyrsti bólkur er til ítróttafólk, sum gera seg galdandi millum tey bestu í heiminum. Ongin fekk sambært hesum í ár.
Men 13 umsóknir vórðu gingnar á møti sambært treytunum í bólki 2, sum verður givin íðkarum, sum eru millum tey bestu í Norðurlondum:
Flogbóltur: U17 gentur og U17 dreingir
Fimleikur: Rani A. Dalsgarð og mansliðið í amboðsfimleiki
Frælsur ítróttur: Rebekka Fuglø
Hondbóltur: U18 dreingir
Parasport: Hávardur Vatnhamar
Svimjing: Signhild Joensen, Vár E. Eidesgaard, Rókur Tummasarson og Róland Toftum
Súkkling: Torkil Veyhe
Taekwondo: Høgni Kunoy Dávason
Harafturat vóru tvær umsóknir úr bólki 3 gingnar á møti. Bólkur trý er serliga gávurík ítróttafólk. Tey, sum fingu stuðul sambært hesum fortreytum var eitt lið av serliga evnaríkum svimjarum, og eitt gentulið undir frælsari ítrótt, sum arbeiði við ymsum kastigreinum.
Frælsi ítrótturin
Rebekka Fuglø hevur staðfest seg sum ein tann besta miðteinarennaran í kongaríkinum og hevur seinnu árini vunnið heiðursmerkir í DM innandura, DM uttandura, Oyggjaleikunum og kappingum í Svøríki og Íslandi og varð í 2019 úttikin til danska landsliðið til Nordic Indoor Match í Oslo.
Rebekka fekk tillutað 80.000 kr. frá Úrval. Stuðulin frá Úrval fer ætlandi til venjingarlegur og luttøku í kappingum uttanlands.
Høvuðsmálini hjá Rebekku í 2020 eru:
• At renna undir 2.08 minuttir á 800 metrum
• At renna undir 4.11 minuttir á 1.500m
• At klára kravtíðina á 1500m til EM í París. (Donsk kravtíð: 4.11 min)
Ungu kastarakvinnurnar Guðrið Káradóttir Petersen (hamarkast), Lydia Poula Simonsen (kúlustoyt), Sunniva Bogadóttir (spjótkast), Helena Svabo Ziska (diskuskast), Elin Niclasen (spjótkast), Kristianna Skarpheðinsdóttir (spjótkast) og Børka Berg Jørgensen (spjótkast) fingu enn einaferð stuðul frá Úrval.
Kastarakvinnurnar hava tikið seg nógv fram seinastu árini, og arbeitt verður miðvíst við einari langtíðarmenning av teimum. Í 2019 kláraðu 4 teirra úttøkukrøvini til Oyggjaleikirnar á Gibraltar, har ein teirra vann bronsumerki. Ein fekk eisini innkalling til danska U20 landsliðið. Harumframt tóku kastarakvinnurnar føroysk met og bólkamet.
Ungu kastarakvinnurnar fingu tillutað 50.000 kr. frá Úrval, og verður peningurin væntandi nýttur til venjingarlegu uttanlands næsta vetur.
Tekstur: Ingi Samuelsen/portal.fo (partvís)
Mynd: Álvur Haraldsen/in.fo


text:
Dicuil
Dicuil ella Dicuilus var ein irskur munkur og landafrøðingur (føddur í seinni helvt av 8. øld), og sum verður roknaður sum ein tann fyrsti at lýsa Føroyar á skrift.
Í umleið 825 gav hann út bókina liber de mensura Orbis terrae – Bók um mát jarðarkringsins. Bókin er ein av fyrstu skriftligu keldunum, ið nevnir oyggjar millum Noreg og Grønland. Ein partur av bókini lýsir ein bólk av smáum oyggjum, ið lógu tætt at hvørjum øðrum. "Her hava einabúgvar búð fyri hundrað árum síðani, men er nú vegna víkingum oyddar fyri einabúgvum og er fult av seyði og fugli". Henda lýsing kann væl hugsast at vera av Føroyum.
Roynt hevur verið at víst á høvundan sum ein ávísur Dicuil eller Dichull, ið var abbedur í Palacht og føddur um ár 760, men er tað ikki prógvað. Um Dicuil veitst bara, at hann var limur í einum av írsku kleystrunum í frankiska kongaríkinum, og at hann við egnum eygum kendi oyggjarnar nær Onglandi og Skotlandi, t.e. allarhelst Hebridurnar, Orknoyggjar, Hetland og Føroyar: "Eg havi búð á nøkrum av hesum oyggjum," skrivar hann, "farin á land á nøkrum av hinum, eg havi í minsta lagi sæð fleiri av teimum og lisið um hinar".
Millum ár 814 og 816 skrivaði hann eitt verk um stjørnufrøði. Hansara verk um stjørnufrøði er býtt í fýra bøkur í bæði prosa og versi, og yvirlivir í einum einasta útgávu, ið er ogn hjá kleystrunum Saint-Amand, og sum í dag verður varðveitt í Valenciennes.
Í 825 skrivaði hann sítt kendasta verk, Liber de mensura Orbis terrae, ið er um landafrøði. Hetta verk var grundað á verkið Mensuratio orbis, ið var gjørt eftir boðum frá Theodosius II, eystur-romverskum keisara (ár 435), men De mensura Orbis terrae hevur eisini sjálvstøðug virði vegna lýsingar av oyggjunum í Norðuratlantshavi. Teir nýggju partarnir í verkinum eru um Evropa, Asia, Egyptaland og Etiopia, økini á jørðini, tær fimm stóru áirnar, ávísar oyggjar, longd og breidd av tí Tyrrenska havinum, ið liggur millum Sardinia og Sisilia, og tey seks hægstu fjøllini í heiminum, ið mann tá visti um.
Fyri norðbúgvar hevur hansara frágreiðing um munkar, ið høvdu búð í Íslandi í seks mánaðir, stóran áhuga. Frá 1.februar til 1. august 795 vitjaði Dicuil írskar einabúgvar í "Thule", t.e. helst Ísland, "har tað ikki var myrkur at forða einum í at gera tað, ein sjálvur vil".
BókmentirEdit
Verkini hjá Dicuil vórðu fyri fyrstu ferð prentað sum Dicuili Liber de mensura orbis terrae ex duobus codd. mss. bibliothecae imperialis nunc primum in lucem editus a Car. Athan. Walckenaer (Paris, 1807). Tann seinasta og besta útgávan er tann hjá J.J. Tierney: Dicuil: Liber de Mensura Orbis Terrae, (Dublin 1967).


text:
Vælkomin til Lina.fo
Keyp seymimaskinur
og alt tað sum hoyrir til.
Nethandil
-
Tilhoyr
Knappanálir við glashøvdi74,00 DKK Legg í kurv
-
Klippi- og skeriamboð
Paul Super Schere 3 1/2″ – Broderisaksur145,00 DKK Legg í kurv
-
Klippi- og skeriamboð
Sew Easy Skeripláta 43x 58 cm
339,00 DKK295,00 DKK Legg í kurv
-
Tilhoyr
Vatnloysiligur Pennur29,00 DKK Legg í kurv
Tann rætta seymimaskinan til júst tín tørv
Hevur tú brúk fyri nýggjari seymimaskinu? Tað er ikki altíð lætt at vita, hvør maskina er tann rætta. Seymimaskinur eru rættiliga ymiskar og vit royna tí at vegleiða teg í at finna maskinuna til júst tín tørv. Hetta gerst best við, at tú fært møguleika til at síggja og royna maskinurnar, áðrenn tú tekur avgerð.
Seymiskeið
Seinastu árini er áhugin fyri seyming, bæði úr nýggjum og úr endurnýtslutilfari, nógv vaksin. Hóast nógvur íblástur er at finna bæði rundan um okkum og á alnótini, so eru vit framvegis nógv, sum eru glað fyri møguleikan til at luttaka á stuttum skeiðum við persónligari undirvísing.
Tilmelding og gjalding fer eisini fram her online. Er onki pláss eftir á einum ávísum skeiði, ber til at skriva teg á bíðilistan. Her ber til at síggja, hvørjum skeiðum vit skipa fyri.


text:
Mali
Lýðveldið Mali (Franskt: République du Mali) er eitt land í Vesturafrika. Í norðri hevur Mali mark við Algeria, í eystri við Nigeria, í suðri við Burkina Faso, Fílabeinsstrondin og Guinea, og í vestri við Senegal og Móritania. Høvuðsstaður er Bamako, og londinum hevur umleið 14,5 millionar íbúgvar. Landið er kallað upp eftir máttmikla muslimska malinkifólkinum, sum ráddi í stórum ríki á hesum leiðum í 13. og 14. øld.
Mali er fyrrverandi franskt hjáland. Nú á døgum er Mali fátækt land. Meginparturin av fólkinum livir av at dyrka jørðina og av neytahald. Í 2013 sendi Frakland hernaðarfólk til landið fyri at hjálpa í stríðnum móti uppreistrarbólkum við tilknýti til al-Qaeda.
53,3 prosent av fólkinum er ikki lesiført og 33 prosent av fólkinum er arbeiðsleyst.
Søga[rætta | rætta wikitekst]
Tá ið tað fór at ganga aftur á í Ganaríki, tóku kúgað fólkasløg valdið, fyrst susafólkið síðan keitafólkið. Í 1230-árunum stóðu keitar undir einum mætum krígskongi, Sun Diata (1217–1255). Hann stovnaði nýtt vesturafrikanskt kongsríki í Mali. Tað gjørdist nógv størri enn Gana og øll onnur kongsríki, sum høvdu verið har um vegir. Ríkið vaks norðureftir, suðureftir og vestureftir og fekk ræði yvir týdningarmestu karavanhandilsbýunum í Suðursahara til dømis Timbuktu og Gao. Sun Diata tók við islamskari trúgv, og kendasti eftirmaður hansara, Mansa Musa (1312-1337) gjørdi pílgrímsferð til Mekka, Saudiarábia.
Í 14. øld flutti Mali gull út til Norðurafrika úr dølunum fram við áunum Senegalá og Nigerá. Í 1337 var Mali ímillum størstu ríkini í Afrika. Tollynta rættarskipanin gjørdi Mali til ríkt og friðarligt land. Kirina var ein av býunum við Nigerá, sum var sjálvur miðdepilin í Maliríki. Í Vesturafrika var tað áður so máttmikla Ganaríkið trokað burtur av nýggja kongríkinum Mali í 14. øld. Fólkið í Mali vann sær enn stórt ríkidømi av kamelkaravanunum tvørtur um Sahel til og úr Norðurafrika.
Songhaifólkið í Vesturafrika var granni hjá tí múgvandi Maliríkinum. Teir fóru at ræna Mali fyrst í 15. øld. Hálva øld seinni vóru teir vorðnir álvarslig hóttan ímóti ríkinum. Undir valdsharra sínum Sonni Ali (1462-1492), tóku teir stórar partar av Eysturmali. Hesin partur var til Shonghairíkið. Sonni Ali var ovasti maður í herinum, og meginparturin av stjórnartíð síni var hann á herferð. Hann vann nýggja ríkinum meiri vald, tá ið hann tók og vaks handilsbýirnar í Mali til dømis Timbuktu og Jenne, eins og hann vaks sín egna høvuðsstað Gao. Tá ið hann hevði lagt næstan alt Maliríkið undir seg, royndi hann at fáa skil á stýrislagið og at reisa landið á føtur aftur. Hann doyði í 1492, og sonurin tók við eftir hann, men eitt ár eftir koyrdi ein av fremstu herovastum Sonna, Askia Mohammed Turré (1442–1538), hann frá.
Søgur um nógv gull drógu evropearar higar, og í 1880-árunum var næstan alt Vesturafrika evropeiskt hjáland.
Landalæra[rætta | rætta wikitekst]
Mali er sum Niger til víddar, t.e. gott og væl sum tey skandinavisku londini samanlagt.
Landslagið í Mali skiftir frá stóru oyðimarkarvíddunum í Sahara fyri norðan til Saheløkið í miðjum landi og savannu fyri sunnan. Fram við Nigerá og Senegalá er smalur geiri av fruktagóðum lendi. Nigerá er lívæðrin í Mali. Áin rennur langt eystur ígjøgnum landið, snarar so suðurá og rennur ígjøgnum Niger og Nigeria og út í Atlantshav. Flestu fólk í Mali búgva fram við ánni. Úr ánni fáa tey drikkivatn, vatn á akrarnar, har fiska tey, og áin er eisini týdningarmikil flutningsleið.
Høvuðsstaðurin í Mali, Bamako, er týðandi havnabýur; haðan verða sement og brennievni flutt til aðrar partar í landinum, og har verður tikið ímóti rísi og jarðnøtum, sum verða útflutt. Miðskeiðis í Mali greinar Nigerá seg í fýra áir. Hetta økið verður kallað Miðoyrarnar í Mali og er fruktabesta lendið í landinum. Tá ið áin fer at vaksa í regntíðini, seta bøndurnir niður eitt serligt rísslag, sum flýtur og veksur um ein fót um samdøgrið, soleiðis at tað veksur líka skjótt, sum vatnið á oyrunum hækkar.
Tuaregar bygdu býin Timbuktu í 1100. Av tí at hann var mitt á handilsleiðini ígjøgnum Sahara, gjørdist hann skjótt týdningarmikil og kendur býur. Arabiskir keypmenn úr Norðurafrika lótu salt, klæði og ross í býti við gull og trælir sunnaneftir. Í 15. øld gjørdist Timbuktu islamskur lærdómsmiðdepil. Seinni fór at ganga aftur á í býnum, og vánalig stýring legði hann opnan fyri fíggindum.
Fólkið[rætta | rætta wikitekst]
13 milliónir fólk búgva í Mali. Har eru 62 fólkasløg.
Átrúnaður[rætta | rætta wikitekst]
Meginparturin av fólkinum er muslimar. Islam kom til Mali við keypmonnum, sum komu higar ígjøgnum Sahara úr arábiska Norðurafrika. Í 13. øld hevði alt fólkið í Mali tikið við muslimskari trúgv, og moskur vórðu bygdar í flestum býum. Tað eru umleið 2 prosent kristin í Mali.
Dogonfólkið[rætta | rætta wikitekst]
Á sandsteinaheyggjunum við Bandiagaraháslættan sunnan fyri Timbuktu heldur Dogonfólkið til, ið búsettu seg her í 16. øld. Dogonfólkið hevur sínar egnu gudar og eigur nógvar frumsagnir um, hvussu heimurin varð skapaður. Av tí at hetta lendið er kargt og berligt, hevur dogonfólkið verið noytt at lært seg at velta hvønn einasta jarðarteig - tey dyrka til dømis rís, hirsu og mais.
Hygg eisini[rætta | rætta wikitekst]